qundao/data-zh-poetry huggingface dataset:
二月大雨江漲晚晴作三首·其二
作者：釋德洪
朝代：宋

我在湘西畫牒中，時高時作送飛鴻。
事治山翠經旬雨，印可春晴盡日風。
引步幽探聊自適，滿懷疏快與誰同。
東君傾寫無餘藴，都放山茶稱意紅。
五祖慈覺贊
作者：釋德洪
朝代：宋

龍湖山上霹靂，馬駒潭畔門庭。
千聖莫能窺測，十地望崖震驚。
霜露果熟推出，白蓮峰下芬馨。
不受聲名控勒，逸群勝氣英靈。
試問是何宗旨，東山雲霞空青。
海堂室中神穎，汾陽直下雲仍。
京師上元觀駕二首·其一
作者：釋德洪
朝代：宋

及時膏雨已闌珊，黄道新泥曉未乾。
白面郎敲金鐙過，紅粧人掲繡簾看。
管絃叫月宣和氣，燈火燒空奪暮寒。
咫尺鳳樓開雉扇，玉皇仙仗紫雲端。
京師上元觀駕二首·其二
作者：釋德洪
朝代：宋

閣雨輕寒斂夕氛，青牛畫轂已争奔。
皇州浩蕩風光裏，紫陌喧闐笑語温。
冠壓花枝馳萬騎，簾垂繡箔卷千門。
特傳詔語君恩重，凝睇天階謝至尊。
人日雪二首·其一
作者：釋德洪
朝代：宋

今年人日雪，更在末山巖。
瀉行想堆垛，打窗時兩三。
夢回清語默，寒重壓衣衫。
面壁孤風坐，知誰繼夜參。
人日雪二首·其二
作者：釋德洪
朝代：宋

律管未回暖，春先到曉巖。
與君清作對，得月便成三。
秀色報虚幌，幽欣宜衲衫。
相看超語默，覿露不須參。
仁老以墨梅遠景見寄作此謝之二首·其一
作者：釋德洪
朝代：宋

荒寒掃横斜，稀疏開未徧。
煙昏雨毛空，標格終微見。
吳姬風鬢亂，睡色餘妬面。
誰令種性香，風味極不淺。
道人三昧力，幻出隨意現。
塞管玉纖寒，無勞寫哀怨。
仁老以墨梅遠景見寄作此謝之二首·其二
作者：釋德洪
朝代：宋

數筆何處山，領略分樹石。
遠含千里姿，間見復層出。
我本箇中人，慣卧蒼崖側。
借路行人間，勃土相欺得。
那知一幅中，見此晚秋色。
悠然欲歸去，遠壑誰同陟。
旁人笑絕纓，捲卷成陳迹。
仇彦和佐邑崇仁有白蓮雙葩並幹芝草叢生於縣齋之旁作堂名曰瑞應且求詩敬爲賦之
作者：釋德洪
朝代：宋

宰肉社樹陰，豈無天下志。
用材樸楔間，已有經綸意。
欲觀臨大事，必自小者耳。
彭侯偉傑姿，要是千乘器。
小邑試牛刀，不滿一咲喟。
仇亦何所爲，睡足時隱几。
原多深夜耕，門有晝眠吏。
三年愛等母，百里平如水。
政化不自知，草木發奇瑞。
論人或多舛，唯天不容僞。
耿泉豈知忠，元乳豈知義。
應之捷影響，物有固然理。
此堂濕青紅，賓從時畢至。
應爲文字飲，硯席生佳氣。
□□□□□，□□□□□。
□□□□□，□□華裾翠。
吏民起獻觴，願酬太平醉。
介然館道林偶入聚落宿天寧兩昔雨中思山遂渡湘飯于南臺口占兩絕戲之介然住廬山二十年尚能詳說山中之勝·其一
作者：釋德洪
朝代：宋

城中信宿無所詣，徑作思山破雨歸。
偶過南臺同野飯，聽公放意說巖扉。
介然館道林偶入聚落宿天寧兩昔雨中思山遂渡湘飯于南臺口占兩絕戲之介然住廬山二十年尚能詳說山中之勝·其二
作者：釋德洪
朝代：宋

楞伽本在海中央，鉢具懸知挂舊房。
不泛木杯驚俗眼，一簑煙雨渡瀟湘。
仙廬同巽中阿祐忠禪山行
作者：釋德洪
朝代：宋

好山不知源，勝處藏疉嶂。
興來理清游，意適爭勇往。
事異傾同識，顧語山答響。
野泉行淺沙，脱屨屢植杖。
相羊木陰下，喘坐清相向。
阿祐華林風，媚秀得妍狀。
忠禪等鵠清，精神照冰段。
住山異比丘，韻出羲皇上。
風度太清癯，吐語極豪放。
撥置形骸外，卸裓藉草莽。
獨余衰退姿，面色餘煙瘴。
勝踐偶獲陪，兹樂非夙望。
一笑粲妍鄙，散坐推少長。
媿無斜川詩，苦語出牽强。
讀之輒自嗟，幸君一拊掌。
代人上李龍圖并廉使致語十首·其一
作者：釋德洪
朝代：宋

射圃閑亭酒半醺，手柔弓燥氣超羣。
已驚百步穿楊綵，會看雙鵰落塞雲。
且集旌旗森畫戟，未輸文字飲金樽。
治朝文武須兼用，萬壽稱觴祝至尊。
代人上李龍圖并廉使致語十首·其一〇
作者：釋德洪
朝代：宋

畫鼓曉晴三擊罷，如雲兵騎整全威。
俄聞畫角胡笳斷，忽覺華堂羽箭飛。
一百步中精力巧，數重圍內見心機。
風流太守兼文武，扶路争看踏月歸。
代人上李龍圖并廉使致語十首·其七
作者：釋德洪
朝代：宋

隴西家世到仍雲，許國清忠蓋代聞。
有道風流賢太守，無雙才氣舊將軍。
整弦使者情和易，承附諸郎藝逸群。
便好畫圖收拾取，要傳盛事滿湘濱。
代人上李龍圖并廉使致語十首·其三
作者：釋德洪
朝代：宋

雨後園林花木新，傳聞千騎出城闉。
異能未中侯中鵠，佳氣先浮盞面春。
畫鼓繡鞾筵奏曲，紅粧細馬地無塵。
長沙萬古民争說，賓主人英伎絕倫。
代人上李龍圖并廉使致語十首·其九
作者：釋德洪
朝代：宋

無雙自昔擅家聲，春色都還細柳營。
中的聊爲萬人傑，飛觥要使百壺傾。
三湘父老傳風化，十郡兒童識姓名。
武緯文經俱不乏，桑弧蓬矢見平生。
代人上李龍圖并廉使致語十首·其二
作者：釋德洪
朝代：宋

太平無象樂年豐，况值疆埸久已空。
賓主獻酬成雅集，江山談笑助清風。
良辰美景開金斝，緩带輕裘控角弓。
鼙鼓急催齊指目，大侯的處中飛鴻。
代人上李龍圖并廉使致語十首·其五
作者：釋德洪
朝代：宋

細柳成陰花滿徑，晚来鉦鼓導朱輪。
河東鸑鷟三英傑，天上麒麟兩俊人。
閑裏笑談清似玉，盃中賢聖韻如春。
引弓一箭驚穿札，堵立懽聲快吏民。
代人上李龍圖并廉使致語十首·其八
作者：釋德洪
朝代：宋

如雲旌騎照湘江，千里農桑楚大邦。
中鵠才高今有武，射鵰伎巧古無雙。
錦袍雅稱黄金带，瓊液尤宜白玉霜。
笑挽雕弓如滿月，萬人驚懾已心降。
代人上李龍圖并廉使致語十首·其六
作者：釋德洪
朝代：宋

繡衣天使志澄清，五馬賢侯見典刑。
公退鉦聲聞射圃，日高槐影覆閑庭。
共看酒蟻浮瓊斝，不廢花輪遶畫屏。
銀燭紅紗侵夜色，醉歸明月淡疏星。
代人上李龍圖并廉使致語十首·其四
作者：釋德洪
朝代：宋

聞道長沙賢太守，漆瞳玉頬照衡湘。
訟庭散後賓朋集，民瘼蘇来禮樂昌。
且展綺筵陪勝餞，何須檀板閙紅籹。
曉無探騎？邊檄，願獻君王萬壽觴。
代夏均甫宴人致語一首
作者：釋德洪
朝代：宋

九齡風度照峿臺，宴寢香凝畫戟開。
歸國已傾天下耳，駐軒宜舉故人盃。
青天白日心常在，附驥攀鱗志未摧。
累足待公成相業，更随風馭看蓬莱。
任价玉館東園十題·四可亭
作者：釋德洪
朝代：宋

四注開野亭，面面可人意。
我來俯危欄，蹇傲成縱倚。
應接迷向背，轉顧風掠耳。
鄰寺一聲鐘，墟落孤煙起。
任价玉館東園十題·如春軒
作者：釋德洪
朝代：宋

檻前揺綠玉，杯面吹紅鱗。
主人飽談笑，和風熏坐賓。
但覺天宇迥，塵滓欲清辰。
雖非曲水會，自是斜川人。
任价玉館東園十題·寒亭
作者：釋德洪
朝代：宋

欲問春消息，蒼茫嫩日斜。
茅簷聚喧雀，栗林棲暮鴉。
絮袍褁足坐，得句往往佳。
忽起步微月，呵手抝梅花。
任价玉館東園十題·方便堂
作者：釋德洪
朝代：宋

虚空亦何有，領略四時事。
君看繁盛時，中有凋零意。
然省可自觀，那作明日計。
當游無所還，自住三摩地。
任价玉館東園十題·書華光墨梅
作者：釋德洪
朝代：宋

一枝已清妍，交枝更媚嫵。
見之已愁絕，那復隔煙雨。
錢塘千頃春，想見西津渡。
他日到南屏，莫忘孤山路。
任价玉館東園十題·浩庵
作者：釋德洪
朝代：宋

水勝萬斛舟，至剛柔繞指。
丈夫養浩然，其略蓋如此。
朝登青雲上，正色決大事。
暮歸卧此庵，捫虱口如耳。
任价玉館東園十題·涵月亭
作者：釋德洪
朝代：宋

亭外物清曠，人間多熱惱。
夜晴登此亭，水月相媚皓。
多君心鏡空，光明寫懷抱。
憑誰持此意，舉似寒山老。
任价玉館東園十題·第一軒
作者：釋德洪
朝代：宋

名園富家致，此軒冠羣目。
檻次狀元紅，窗横尊者竹。
坐客定無雙，試茶谷簾綠。
願聞聖諦義，飛辯横麈玉。
任价玉館東園十題·覺庵
作者：釋德洪
朝代：宋

念起則爲凡，覺之則爲聖。
人言此爲覺，此覺未真正。
但了一切空，聖凡皆幻影。
宴坐不言中，心波如古井。
任价玉館東園十題·覽秀亭
作者：釋德洪
朝代：宋

尚記登臨時，風日初盎盎。
忽驚無邊春，登我眉睫上。
情歡鳥聲樂，意適游絲放。
我非連眉郎，搜詩聊植杖。
任价玉館東園十題·鑒止軒
作者：釋德洪
朝代：宋

小軒臨止水，一泓湛寒碧。
瞭然見眉須，洞徹塵不隔。
夫子作止觀，涇渭不相入。
跏趺學僧禪，諦視鼻端白。
何忠孺出芝草三本皆黄色指其小者曰昔登第時産此今重華爲作此
作者：釋德洪
朝代：宋

家山又産靈芝瑞，天獨於君著意深。
層秀已成重蓋兆，色黄更類笏頭金。
何忠孺家有石如硯以水灌之有枝葉出石間如巖桂狀爲作此
作者：釋德洪
朝代：宋

君不見海門比丘海爲家，說法光明生齒牙。
坐令十二緣生浪，幻出定慧青蓮華。
又不見佛圖澄師氣邁往，披拳山川俱在掌。
從來身世無二法，勿作情與無情想。
何如巴邱老居士，聲名雷霆喧一世。
邇來趣味等頭陀，山中兒嬉雜童稚。
宅相天藏公發之，卷簾萬山登睫眉。
糞除得石大如硯，中有傲霜巖桂枝。
婆娑望之花六出，熟視直氣終不屈。
言不得意以象傳，桂枝馨香石介然。
余作進和尚舍利贊遷善見而有詩次韻
作者：釋德洪
朝代：宋

進公事業頗拔俗，欲憑妙語招遺魂。
文章種性欠疏理，焦芽故態何足論。
心知高人笑諛墓，抱羞無地容逃奔。
佳章忽來生喜氣，風輪載我登崑崙。
徐觀筆力作波險，正與醉素爭弟昆。
山高水深世聽瑩，愛子賞音知道門。
余嘗問無盡居士曰往問悦公參素侍者有何言句無盡居士曰見悦說昔素問無爲如何說悦擬開口素大笑悦當有省宣師爲侍者余于叢林三見之矣政和元年又會于顯忠寺且欲歸江南作三偈送之·其一
作者：釋德洪
朝代：宋

青山自在人情外，白業空消𡋯土中。
歲晚一帆江海去，群飛争看刺天鴻。
余嘗問無盡居士曰往問悦公參素侍者有何言句無盡居士曰見悦說昔素問無爲如何說悦擬開口素大笑悦當有省宣師爲侍者余于叢林三見之矣政和元年又會于顯忠寺且欲歸江南作三偈送之·其三
作者：釋德洪
朝代：宋

無爲兩字如何說，開口知君病轉深。
試問舊時宣侍者，不言不語笑吟吟。
余嘗問無盡居士曰往問悦公參素侍者有何言句無盡居士曰見悦說昔素問無爲如何說悦擬開口素大笑悦當有省宣師爲侍者余于叢林三見之矣政和元年又會于顯忠寺且欲歸江南作三偈送之·其二
作者：釋德洪
朝代：宋

素公死後閑名在，末後句如黄石書。
殺盡英雄人不見，子房兩眼似愁胡。
余在制勘院晝卧念故山經行處用空山無人水流花開爲韻寄山中道友八首·其一
作者：釋德洪
朝代：宋

山帔蒙霜頂，跏趺巖石中。
夜寒虎痾痒，林静月升空。
余在制勘院晝卧念故山經行處用空山無人水流花開爲韻寄山中道友八首·其七
作者：釋德洪
朝代：宋

明白菴前路，辛夷樹已花。
竊香知犯律，匹練墨翻鴉。
余在制勘院晝卧念故山經行處用空山無人水流花開爲韻寄山中道友八首·其三
作者：釋德洪
朝代：宋

數峰横杳靄，空翠疑有無。
落日誰同看，啼猿我欲呼。
余在制勘院晝卧念故山經行處用空山無人水流花開爲韻寄山中道友八首·其二
作者：釋德洪
朝代：宋

掃徑偶停箒，幽懷凝佇間。
暮樵迷向背，餘響答空山。
余在制勘院晝卧念故山經行處用空山無人水流花開爲韻寄山中道友八首·其五
作者：釋德洪
朝代：宋

舍南一曲溪，春漲半篙水。
去作落崖聲，雪花濺山翠。
余在制勘院晝卧念故山經行處用空山無人水流花開爲韻寄山中道友八首·其八
作者：釋德洪
朝代：宋

棐几自香滑，寶時一開道。
根根九連絡，清境更壅培。
余在制勘院晝卧念故山經行處用空山無人水流花開爲韻寄山中道友八首·其六
作者：釋德洪
朝代：宋

墮薪行且拾，愛此林徑幽。
偶坐欹斜石，忽逢清淺流。
余在制勘院晝卧念故山經行處用空山無人水流花開爲韻寄山中道友八首·其四
作者：釋德洪
朝代：宋

新晴收雨脚，宿霧隔花身。
睡美不知曉，啼禽解喚人。
余將北游留海昏而餘祐禪者自靖安馳來覓詩
作者：釋德洪
朝代：宋

暮煙重山翠，微風壯松悲。
吾爲五頂游，税駕脩水湄。
阿餘幽國來，細路盤顛危。
褁飯夜兼程，杖笠寒相追。
入門一調笑，如獲璧與珪。
問來何所欲，雅意在詩詞。
念余綠髮日，不減子輩癡。
是中有何好，迷著不自知。
敗煤磨破硯，凍筆時呵之。
詩成思掀豁，熟讀忘倦疲。
乃知少年病，根蒂老未移。
雙林古禪宇，檀越多孝慈。
明年東遊還，買山縛茅茨。
市蔬近易致，紅飯熟夜炊。
得飽即甘寢，萬事付兒嬉。
子輩當從我，林麓相追隨。
十年何足道，樂死以爲期。
余將經行他山德莊自邑中馳書作詩見留是夕胡彦通亦會二君手談達旦不寐明日霜重共讀蔡德符兄弟所寄詩有懷其人五首·其一
作者：釋德洪
朝代：宋

蹇驢尋我亦乘興，秋潑空山煙翠時。
脱帽不知誰主客，一燈相對夜彈棋。
余將經行他山德莊自邑中馳書作詩見留是夕胡彦通亦會二君手談達旦不寐明日霜重共讀蔡德符兄弟所寄詩有懷其人五首·其三
作者：釋德洪
朝代：宋

精麤一飽随緣去，林壑諸方到處鄉。
去住了知無可揀，謾煩辭錦照人光。
余將經行他山德莊自邑中馳書作詩見留是夕胡彦通亦會二君手談達旦不寐明日霜重共讀蔡德符兄弟所寄詩有懷其人五首·其二
作者：釋德洪
朝代：宋

風徑霜清拾墮薪，野炊童子解經營。
翛然放著秋窗晚，籬落凄清屋角晴。
余將經行他山德莊自邑中馳書作詩見留是夕胡彦通亦會二君手談達旦不寐明日霜重共讀蔡德符兄弟所寄詩有懷其人五首·其五
作者：釋德洪
朝代：宋

蔡家兄弟好兒郎，骨秀同熏知見香。
好在綠楊隄上路，幅巾来往自相羊。
余將經行他山德莊自邑中馳書作詩見留是夕胡彦通亦會二君手談達旦不寐明日霜重共讀蔡德符兄弟所寄詩有懷其人五首·其四
作者：釋德洪
朝代：宋

旁舍潛夫十年舊，會茶時復坐僧氈。
愛將夷甫雌黄口，解說定林文字禪。
余居百丈天覺方註楞嚴以書見邀作此寄之二首·其一
作者：釋德洪
朝代：宋

風定晴雲欲墮崩，林梢樓閣旋添增。
一生高世清閑侣，千尺當門紫翠層。
對客不妨拴壞衲，倦禪時作靠枯藤。
暮年古格叢林在，重撥塵龕大智燈。
余居百丈天覺方註楞嚴以書見邀作此寄之二首·其二
作者：釋德洪
朝代：宋

三世如來尊頂法，覆藏深密碧螺寒。
通身是眼自不見，擘面出頭窺更難。
四義僅能分肉髻，八還終恐隔花冠。
爭如劈佛丹霞手，掲露從教覿體看。
余居臨汝與思禹和酬甌字韻數首後寓居湘山思禹復和見寄又答之
作者：釋德洪
朝代：宋

涔蹄小邑著吞舟，未起風雷更少留。
饌客酒酣顋玉纈，侍兒歌送眼波秋。
詩成槲葉江村處，想見楊花院落幽。
綺席憶曾蒙設醴，預聞談笑把空甌。
余往漢上清修白鹿二老送至龍牙作此别之
作者：釋德洪
朝代：宋

因法相逢亦一時，雲泉所至共娱嬉。
怪君追送不辭遠，知我從来未有期。
醖造離愁成獨笑，欺凌秋色有新詩。
閻浮掌上訶梨勒，去住休纒愛見悲。
余所居寺前有南澗澗下淺池每至其上未嘗不誦柳子厚南澗詩又恨東坡不和乃和示超然
作者：釋德洪
朝代：宋

駮雲漏微日，諸峰猨曉時。
飛檐寄木杪，晴瓦暗差差。
意行愛倉涼，地坐休頓疲。
哀蟬尚泣露，積水欲生漪。
瘴痾餘睡色，破裓老垂垂。
心事世途悞，風神邱壑宜。
高標誰對我，白鳥深自知。
重來應邂后，歸去不須期。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其一
作者：釋德洪
朝代：宋

披雲斵奇峰，稍稍墮危峭。
百年能幾何，萬事付一笑。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其一〇
作者：釋德洪
朝代：宋

與君游戲處，箇中無悟迷。
冰華来脉正，不獨是曹谿。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其七
作者：釋德洪
朝代：宋

我詩水清淺，隻鵠浴不煩。
君才正豪邁，霜足擁華軒。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其三
作者：釋德洪
朝代：宋

故山久不歸，田園廢耕鉏。
但餘玉澗碧，依舊繞吾廬。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其九
作者：釋德洪
朝代：宋

一從秃毛髪，萬事成乖阻。
貪食等饑鷹，酣眠如飽虎。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其二
作者：釋德洪
朝代：宋

方經脱手春，又復送餘熱。
懸知到故山，定與秋風别。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其五
作者：釋德洪
朝代：宋

夫子固真亮，剛勁如何遠。
玉骨定含秋，出語便清婉。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其八
作者：釋德洪
朝代：宋

門前短石橋，日日送君過。
歸来院落間，還作北窗卧。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其六
作者：釋德洪
朝代：宋

西齋君去後，别緒亂於莎。
乃知長笑語，始奈客愁何。
余所居竹寺門外有谿流石橋汪履道過余必終日既去送至橋西履道誦笑别廬山遠何煩過虎谿之句作十詩以見寄因和之·其四
作者：釋德洪
朝代：宋

吾廬亦何有，草屋八九間。
牀頭挂濕水，枕上見他山。
余所居連超然自見軒日多啜茶其上二首·其一
作者：釋德洪
朝代：宋

三生事辦吾知要，一室香凝獨掩門。
睡足便驚清晝夜，火紅消盡白灰存。
巷無俗駕螘紛繞，鄰有高人玉粹温。
隱比价膺猶可媿，會茶時復到幽軒。
余所居連超然自見軒日多啜茶其上二首·其二
作者：釋德洪
朝代：宋

功名今古一雞肋，美味那知是禍根。
掃迹世途龜曳尾，僻居烟霧豹埋文。
如期見訪穿窗月，不吿而行出岫雲。
火浴未爲無伴助，塔吾遺骨尚煩君。
余方登列岫愛西山思欲一游時皋上人來覓詩作此
作者：釋德洪
朝代：宋

西山層翠長倚天，我來正及社燕前。
城中高閣時縱倚，妙語已復凌芳鮮。
方將結伴未有侣，而子乃敢犯衆先。
會當披雲亂峰頂，却下濯足寒澗邊。
遥知笑語山答響，詩句時作何必編。
就巖折桂亦細事，海棠爛熳燒晴川。
歸來仰屋念清境，夜未央兮猶不眠。
此詩未到已如見，戲爲圖畫人間傳。
余日渡海即號甘露滅所至問者尤多時作偈答益不解乃吿之曰湼槃經云甘露之性食之令人不死若合異物亦能不死維摩經亦曰得甘露滅覺道成又爲之偈
作者：釋德洪
朝代：宋

萬象獨露身，三世一切說。
解聞寂静音，方見甘露滅。
從来幾生死，何處今堆疊。
不受夢幻纒，紅罏存片雪。
余昔居百丈元夕有詩後十年是夕過京師期子因不至
作者：釋德洪
朝代：宋

北游爛熳看幷川，重到皇州及上元。
燈火風光記前事，管絃音節試新翻。
期人不至情如海，穿市歸来月滿軒。
忽憶寒巖曾獨宿，雪窗殘夜一聲猿。
余游侯伯壽思儒之間久矣而未識季長昨日見之夜歸作此寄之
作者：釋德洪
朝代：宋

公家兄弟俱秀傑，人言不減河東薛。
鳳皇鸑鷟雖見之，聞有鵷雛更超絕。
周郎坐中見新作，天葩奇芬衆口愕。
君看氣焰遮縉紳，想見精神映臺閣。
我窮歲晚猶奔走，小邑那知有邂后。
堂堂合置明光宮，簿書堆中不宜有。
功名偶然耳是寄，故應隨流坎而止。
且置袖中批誥手，下簾絃歌聊爾耳。
此詩摹寫見標格，晴湖無風照春色。
滄海遺珠果見之，邵陽他日如彭澤。
余游鍾山宿石佛峰下因上人自歸宗来贈之六首·其一
作者：釋德洪
朝代：宋

曾共故山寒食，忽驚廬嶽重陽。
想見洞庭橘柚，纍垂又出青黄。
余游鍾山宿石佛峰下因上人自歸宗来贈之六首·其二
作者：釋德洪
朝代：宋

世議嗟嗟迫隘，白頭相視如新。
只有淵明似我，逢人故面成親。
余游鍾山宿石佛峰下因上人自歸宗来贈之六首·其五
作者：釋德洪
朝代：宋

已是浮雲身世，更餘一鉢生涯。
是處青山可老，何妨乘興爲家。
余游鍾山宿石佛峰下因上人自歸宗来贈之六首·其六
作者：釋德洪
朝代：宋

西風夜吹客夢，霜清更入鍾山。
且作跳魚縦壑，會看倦鳥知還。
余游鍾山宿石佛峰下因上人自歸宗来贈之六首·其四
作者：釋德洪
朝代：宋

却度来時危徑，斷崖落照孤煙。
分手更無可奈，相看只有凄然。
余病脾氣李宜中教余服仙茅乃從彦周乞之彦周袒肩荷臨濟呵余鈍根敗闕病輒服藥是以生死爲二耶得藥作此謝之
作者：釋德洪
朝代：宋

嗟余早衰人，多病良業疾。
脾勞禁晚餐，腿重怯下濕。
爾來又增添，冷氣攻脇脊。
愁坐如蹲猨，呻吟喧四壁。
聞世有仙茅，温中等金石。
恐能祛吾疾，僥倖延餘息。
我家小郎君，道眼窺罅隙。
恐余偷心在，指數煩口擊。
負負無可言，頹然慚道力。
檢蜜念慧遠，誦呪憶羅什。
兩翁例一笑，顛倒不足惜。
世尊病須乳，侍者遣行乞。
達磨五遭毒，知毒乃敢食。
佛祖豈貪生，避就唯恐失。
二者如不坐，吾罪亦可釋。
想見讀此詩，笑中和易色。
余自太原還匡山道中逢澤上人與至海昏山店有作
作者：釋德洪
朝代：宋

凶衰不祥憂患變，卧念余生真自厭。
向時衣裓識天香，朅來唾痕餘瘴面。
故人訶譏豈忍聞，新交推擠不容喘。
子獨心翔異衆人，追逐南來不辭遠。
重逢難取夢中物，一懽且喜身俱健。
忽憶南荒海外時，敢料北山松下見。
鶯唇清滑柳困頓，醉人春色初醇釅。
莫涼香霧滿村落，軒包到榻眠山店。
我已歸休萬事足，但餘老眼遮黄卷。
靜時頎紹痛誡我，先須從此焚破硯。
念子懷親渡大江，枝葉行復登淮甸。
分攜一語有精神，行藏直使珪無玷。
余至清修别希一禪師津發如老媪扶女外車其義風可以起頽俗將發作此
作者：釋德洪
朝代：宋

驚風急雨中秋後，回首長沙杳靄間。
迎送初辭大藩府，逍遥来看小廬山。
故人情義千鈞重，行客生涯一葉閑。
明日旅亭勞晝夢，孤峰標格不容攀。
余號甘露滅所至問者甚多作此
作者：釋德洪
朝代：宋

老儼化身甘露滅，不妨須髪著伽梨。
虚舟閲世鴟夷子，彗箒囗囗除王伯齊。
香火共修心老大，樓鐘重聽意凄迷。
餘生未覺全無累，折脚鐺猶手自提。
余過山谷時方睡覺且以所夢告余命賦詩因擬長吉作春夢謡
作者：釋德洪
朝代：宋

芭蕉莫寒心欲折，密燭華光清夜白。
春風吹夢正扶摇，□高墮落銀蟾穴。
青鸞睡穩雲委地，桂葉初齊香不□。
千門萬户金碧開，時時忽見如花妾。
心清别殿聞□□，覺來殷枕哀怨聲。
月廊花影無人問，金鴨香消風□□。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云·其一
作者：釋德洪
朝代：宋

北去憂如會澠口，危甚相如跪瓦缶。
南歸喜勝脱鴻門，那卹范增撞玉斗。
筠谿野寺鄰新豐，亦與叢林魚鼓同。
懸知他日君念我，定作少陵尋贊公。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云·其三
作者：釋德洪
朝代：宋

平生心懷濟時術，百未一施空歎息。
庭閒晝永僧至門，心回酒醒月窺隙。
東方先生語開閉，投骨心知致羣吠。
千金珠在九重淵，儻能得之必龍睡。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云·其二
作者：釋德洪
朝代：宋

脱梏寧知縛禪律，但欲閉門長不出。
死禍平生九蹈之，痛恨防身苦無術。
此言了如意在絃，此心烱如月臨泉。
山中樂可驕稚世，一榻暑風清晝眠。
余還自海外至崇仁見思禹以四詩先焉既别又有太原之行已而幸歸石門復次前韻寄之以致山中之信云·其四
作者：釋德洪
朝代：宋

飄零乳兒失慈母，來歸家山在阿堵。
瘴痾烝洗百念空，但有詩情磨未去。
虚名實禍車覆轍，道鄉端與人間别。
膝穿木榻五十年，君看此翁亦雄傑。
佛鑑興修天寧而大檀越輻凑六月初吉有雙蓮開殿庭之西池作此
作者：釋德洪
朝代：宋

露井銀牀照碧苔，地靈獻瑞亦奇哉。
將成萬壽千楹搆，故遣雙蓮一夜開。
信上人自東林來請海印禪師過余湘上以贈之
作者：釋德洪
朝代：宋

五湖東歸風轉柂，柔櫓聲中飛鳥過。
開蓬不信是廬山，忽驚落瀑從空墮。
道人箇中三十秋，那知今始載歸舟。
白藕池邊月初吐，應對鄰房說舊遊。
信師相别
作者：釋德洪
朝代：宋

子昔送我日，出岫雲無心。
今我捨子行，窮猿瞑投林。
勿歌行路難，勿效兒女泣。
處處得逢渠，千江共一月。
偈
作者：釋德洪
朝代：宋

以字不成八不是，法身睡著無遮閉。
衲僧對面不知名，百衆人前呼不起。
偈
作者：釋德洪
朝代：宋

廬山殿閣如生成，食堂處處禪牀折。
我此三門如冷灰，盡日長廊卷風葉。
偈三首·其一
作者：釋德洪
朝代：宋

出定只消彈指，佛法豈用工夫。
我今要用便用，不管罔明文殊。
偈三首·其三
作者：釋德洪
朝代：宋

不知即問，不見即討。
圓滿現前，何須更道。
維堅密身，生死病老。
面前塔子，不可推倒。
偈三首·其二
作者：釋德洪
朝代：宋

靈雲一見不再見，紅白枝枝不着花。
尀耐釣魚船上客，卻來平地摝魚蝦。
偈二首·其一
作者：釋德洪
朝代：宋

難藏爲香釁，易滿坐褊小。
開口所有竭，饞奴法當笑。
偈二首·其二
作者：釋德洪
朝代：宋

前朝詔住棲賢寺，雪夜逃居巖石間。
想見煮茶延客處，直緣生死不相關。
偈四首·其一
作者：釋德洪
朝代：宋

舉手炷香，而供養佛。
其心自知，應念獲福。
舉手操刀，恣行殺戮。
其心自知，死入地獄。
或殺或供，一手之功。
云何業報，罪福不同。
皆自横計，有如是事。
是故從來，枉沈生死。
雷長芭蕉，銕轉磁石。
俱無作者，而有是力。
心不取境，境亦自寂。
故如來藏，不許有識。
偈四首·其三
作者：釋德洪
朝代：宋

涼溫遠近轉增疑，不答當渠痛處錐。
當逐小兒爭未已，仲尼何獨古難知。
偈四首·其二
作者：釋德洪
朝代：宋

天下心知不可藏，紛紛嗅迹但尋香。
端能百尺竿頭步，始見林梢掛角羊。
偈四首·其四
作者：釋德洪
朝代：宋

馬祖有伴則來，彭公死時即道。
睡裏蝨子咬人，信手摸得革蚤。
偶書
作者：釋德洪
朝代：宋

屋破不至露寢，食乏不至餐氈。
此身投老未死，萬事一切随緣。
偶書寂音堂壁三首·其一
作者：釋德洪
朝代：宋

巾瓶挂壁亦翛然，無所營爲地自偏。
句法不能醫老病，夢游時解到林泉。
扶持瘦玉筇随步，堆疊荒雲衲半肩。
小住閒庭數歸鳥，從教人作畫圖傳。
偶書寂音堂壁三首·其三
作者：釋德洪
朝代：宋

霜須瘴面老垂垂，瘦搭詩肩古佛依。
滅跡尚嫌身是累，此生永與世相違。
殘經倦讀閑憑几，幽鳥獨聞常掩扉。
寢處法華安樂行，蕩除五十二年非。
偶書寂音堂壁三首·其二
作者：釋德洪
朝代：宋

寂音閒殺益風流，寒涕垂膺懶更收。
得失是非都放却，死生窮達信緣休。
湘中戲劇三千首，海上歸来十二秋。
齋罷展單吾自課，暮年眠食更何求。
偶讀和靖集戲書小詩卷尾云長愛東坡眼不枯解將西子比西湖先生詩妙真如畫爲作春寒出浴圖廓然見詩大怒前詩規我又和二首·其一
作者：釋德洪
朝代：宋

居士多情工比類，先生詩妙解傳真。
只知信口從頭詠，那料高人作意瞋。
雲墮鬂垂初破睡，山低眉促欲嬌春。
何須夢境生分别，笑我忘懷歎愛頻。
偶讀和靖集戲書小詩卷尾云長愛東坡眼不枯解將西子比西湖先生詩妙真如畫爲作春寒出浴圖廓然見詩大怒前詩規我又和二首·其二
作者：釋德洪
朝代：宋

輕狂舉世誰非僞，遲鈍知余却甚真。
未把僻懷投俗好，且將狂語博君瞋。
已嗟心折垂垂老，忍看花飛片片春。
滿眼閑愁圖不得，江南無奈到心頻。
傳衣閣贊
作者：釋德洪
朝代：宋

達磨信衣，轉相傳付。
四傳至今，今以付汝。
受授惟艱，命如懸絮。
法徧沙界，此衣乃住。
想見峰前，父子相語。
唯僧行月，以閣其處。
坐令朱欄，環繞雲雨。
僧問烏喙義
作者：釋德洪
朝代：宋

知之百事不改舊，欲理情緣一笑譁。
畫水成紋覓生滅，盤珠無影計横斜。
人言烏喙豈堪食，我見飯囊今是沙。
舉措施爲頭踞地，逸羣方解世吾家。
僧從事文字禪三首·其一
作者：釋德洪
朝代：宋

中郎書異爲忠孝，右轄詩清付水雲。
林下一燈長到曉，此生真復是知聞。
僧從事文字禪三首·其三
作者：釋德洪
朝代：宋

三多授子文章法，壞衲酬吾老大心。
簾捲暮凉烟翠重，一聲雲斧覺山深。
僧從事文字禪三首·其二
作者：釋德洪
朝代：宋

一麟衆角失精彩，尺璧千崖發耿光。
借面北人無四目，獨餘方寸是慈祥。
僧求曉披晚清二軒詩二首·其一
作者：釋德洪
朝代：宋

披衣汲南澗，落葉在庭除。
獨立無人見，幽行偏自如。
嫩寒冰齒頰，精色到衣裾。
却倚蒲輪坐，横看貝葉書。
僧求曉披晚清二軒詩二首·其二
作者：釋德洪
朝代：宋

旋螺堆空青，重疊不容數。
夕陽穿貫之，濃薄自呈露。
數點沒煙鴻，一聲伐雲斧。
殷牀鐘未消，流螢自開户。
僧求潛庵贊
作者：釋德洪
朝代：宋

德臘俱難及，一庵江寺隈。
敢稱少室後，親見老南来。
鬢雪殘零盡，心花爛熳開。
若言只這是，九尾似黄能。
僧請釋金剛經卒軸
作者：釋德洪
朝代：宋

杵形中實兩頭虚，法喻初中後善俱。
九類衆生同寂静，四重我相頓消除。
人天但仰懸河辯，蚊蚋難藏烈焰殊。
悟了更須防老漢，紫羅帳裏撒真珠。
儞能禪三鄉俊宿山
作者：釋德洪
朝代：宋

湘西春色無人要，萬頃鏡空飛白鳥。
小閣披衣眼力衰，一聲款乃酬清曉。
芒鞵閑穿聚落來，此岸綠陰行不了。
南臺老未忘鄉井，抵掌清談輒高笑。
烹茶煮筍未當勤，放意賦詩語奇峭。
此生何處不戲劇，萬事隨緣真道妙。
何當借子西齋宿，共看湘月千峰表。
元夕讀書罷假寐
作者：釋德洪
朝代：宋

燈下文章已倦看，欲憑詩苦洗辛酸。
世途忽起風波易，富貴不忘貧賤難。
桃塢路迷安石塚，桐川水落子陵灘。
卧聞屐響東廊靜，催粥華鯨吼夜殘。
元正一日示阿慈
作者：釋德洪
朝代：宋

季真少儼三十歲，儼入新年五十三。
疑我滿懷揣佛法，解腰抖擻破裙衫。
大瞻終老同香火，小朗平生共石巖。
深炷罏香待清旦，偶聞殘雪落高杉。
元祐五年秋嘗宿獨木爲詩以自遣今復過此追舊感歎用韻示超然二首·其一
作者：釋德洪
朝代：宋

獨木江頭纜客船，暮江秋色兩依然。
落霞片段紅綳水，危岫參差碧挂天。
名利到頭成底事，田園歸得是何年。
崢嶸壯志消磨盡，滿目西風只自憐。
元祐五年秋嘗宿獨木爲詩以自遣今復過此追舊感歎用韻示超然二首·其二
作者：釋德洪
朝代：宋

蹤跡漂流不繫船，舊游曾到意茫然。
玉笙哀怨初涼夜，秋月嬋娟落木天。
往事已嗟如昨夢，壯懷無復似當年。
鑪峰當眼空相向，因念區區想見憐。
光上人送墨梅来求詩還鄉
作者：釋德洪
朝代：宋

南嶽有雲留不住，東歸結伴過湘湄。
解將疏影横斜句，不換垂珠的皪詩。
癯甚鳶肩寒入畫，清哉鶴骨老難醫。
定知入嶺風煙暮，正及追胥餽歲時。
入九峰道中
作者：釋德洪
朝代：宋

插身在俗熱惱處，留眼看山寒翠中。
修徑掃除知有寺，忽驚窗户濕青紅。
兩僧相繼而化有感二首·其一
作者：釋德洪
朝代：宋

叢席凋零空斂眉，争鋒唇吻鬭輕肥。
歎無老宿提綱要，時有亾僧爲發機。
兩僧相繼而化有感二首·其二
作者：釋德洪
朝代：宋

賓朋鴛鷺門如市，聲價靈延一世驚。
只有片時人看好，死生那解替人行。
八月二十三日蔡元中生辰
作者：釋德洪
朝代：宋

纔過中秋今幾日，夜来海月上三更。
夢魂傳得天書至，窗户俱明廐馬驚。
骨相終當爲國器，兒聲初已識人英。
明年慶節山中友，金屋憐君夜直清。
八月十六入南昌右獄作對治偈
作者：釋德洪
朝代：宋

那落迦中，論刼受苦。
焚鐵其地，汁銅其柱。
魚鱠而臠，爪分而鋸。
於一日夕，有萬痛楚。
我避世紛，重閉其户。
而此知識，勃然而怒。
吏收付官，於此土住。
自尋其罪，焦芽石女。
然非天人，所能見與。
自業成熟，現行會遇。
受盡還無，無可措慮。
我作是觀，上契佛祖。
公亮超然見和因寄復答之
作者：釋德洪
朝代：宋

高人秀句入幽微，濯出秦川錦一機。
剪製未爲春步幛，暗投先作夜行衣。
語尊九鼎真難荷，意的千鈞善發機。
早晚杖藜松下見，應疑劉遠谷中歸。
六世祖師畫像贊·三祖
作者：釋德洪
朝代：宋

六道暗昏，不礙明潔。
毫釐弗差，證甘露滅。
但赤頭顱，特諱名氏。
離見超情，欲盡世累。
潛谿海山，麻衣風帽。
翩然往來，被褐懷寶。
精一其誠，聲名俱捨。
後世丘墳，猶無知者。
六世祖師畫像贊·二祖
作者：釋德洪
朝代：宋

頂峰朝露，神光夜生。
堪任單傳，荷擔上乘。
自尋其心，不見歸宿。
如視環輪，求其斷續。
用獄除間，履瘦知肥。
婬坊酒肆，盡其塵機。
雪中斫臂，願續佛壽。
兒孫聞之，竪毛呵手。
六世祖師畫像贊·五祖
作者：釋德洪
朝代：宋

觀前後身，兩鏡一面。
左右對之，三者頓現。
今非昔是，增金以黄。
昔非今是，謗沉無香。
已絕死生，豈纒老少。
全機現前，常明而妙。
夜江佐舟，吾今渡汝。
句中之眼，如水有乳。
六世祖師畫像贊·六祖
作者：釋德洪
朝代：宋

是風旛動，眼自遮護。
非風旛動，心則顯露。
是謂曹谿，顯及要旨。
欲證之者，勿留汝意。
暫時斂念，妙寂了然。
汝自受用，密非我邊。
負石舂糧，趁獐逐兔。
鏡中之空，欲尋無路。
六世祖師畫像贊·初祖
作者：釋德洪
朝代：宋

妄想無性，證不滅受。
前聖所知，轉相授手。
風煙花開，器界以形。
霜露果熟，王子乃生。
護持佛乘，指示心體。
但遮其非，不言其是。
嬰兒索物，意正語偏。
哆啝之中，語意俱捐。
六世祖師畫像贊·四祖
作者：釋德洪
朝代：宋

破頭峰下，龍象雜遝。
衣付小兒，道傳嬾衲。
乃爾相違，求人爲法。
天書至門，堅卧不答。
念諸衆生，捕風捉影。
十地治之，猶未蘇醒。
師發笑曰，何必眩瞑。
但勿强名，自然無病。
六月十五日夜大雨夢瑩中
作者：釋德洪
朝代：宋

希夷先生海門住，久不見之想眉宇。
夢中相見荔枝村，覺來一枕芭蕉雨。
行藏顧影應自笑，世事吞聲不容數。
從欲若士爲遠遊，莫作雲中隱身去。
再和復答
作者：釋德洪
朝代：宋

道鄉是宅扶歸路，法喜爲妻笑鼓盆。
蟭螟膽大敢巢蚊，遊戲秋毫鋒際立。
卷藏法界眼中蹲，自然函蓋合乾坤。
醉裏兩篇開爛錦，雨前千丈挂彎霓。
楊梅盧橘恰嘗時，自笑此生真逆旅。
人情何處不同巇，禪心且作絮沾泥。
再和答師復五首·其一
作者：釋德洪
朝代：宋

愛君道骨有仙風，人品渾如月在空。
清論不窮霏鋸屑，故應雲夢吐胸中。
再和答師復五首·其三
作者：釋德洪
朝代：宋

吾道如山欲撼揺，羣兒毀譽漫前朝。
冷看狂罵黄冠奕，却笑辛酸合爪蕭。
再和答師復五首·其二
作者：釋德洪
朝代：宋

牛渚笑中曾捉月，道山歸去亦乘鸞。
人間尚有餘緣在，又把塵編倒摺看。
再和答師復五首·其五
作者：釋德洪
朝代：宋

八瓊洞口桃花笑，失却塵寰半世憂。
聞道客亭炊未熟，坐看凍蟻夢中游。
再和答師復五首·其四
作者：釋德洪
朝代：宋

有味新詩名不得，正如仙爪爲爬身。
此時風味無人會，想見麻姑擗脯麟。
再會莊德祖大夫
作者：釋德洪
朝代：宋

平昔才名似孟宗，暮年一鉢並巖叢。
交朋半在青雲上，意氣都消白眼中。
龐老尚餘靈照在，伯鸞應許孟光同。
君看張柬之爲相，不害荆州秃鬢翁。
再游三峽贈文上人
作者：釋德洪
朝代：宋

肉身大士延平公，眉毛如雪聲如鐘。
東坡醉眼亦多耳，信口呼作僧中龍。
坐令玉色煙巒裏，晨鐘暮鼓三千指。
而今滑冷撼不應，青燈白塔臨寒水。
上人談笑有精色，聞是延平坐中客。
紫霄峰下曾相逢，别來幾何頭已白。
地爐夜語尋前事，當日交游半生死。
與君等是三眠蠶，浮世百年那免此。
我尋舊游聊自娛，忽然見君懽有餘。
一笑且從吾所適，後會重來知有無。
再送之
作者：釋德洪
朝代：宋

出家放曠斷愛緣，是心清浄離蓋纒。
君看鐵脊忠道者，妙如神魚初脱淵。
閑行覻地一笑喜，自言拾得南臺禪。
東勝身洲兜一喝，驚得山河磨蟻旋。
再遊讀舊題
作者：釋德洪
朝代：宋

渡頭路入白雲隈，斷岸柴門窈窕開。
忽憶去年曾過此，拂塵閑看舊題来。
冬日顯寧偶書二首·其一
作者：釋德洪
朝代：宋

山舟不肯留，白髪日夜益。
曉窺青銅光，乃覺朱顔失。
故人半凋零，行吟百憂集。
舊山天盡頭，歲晏衰眼力。
高枕此山泉，比興復何日。
百年暗相驚，奔忙如瞬息。
喬松亦已塵，仙術無煩乞。
冬日顯寧偶書二首·其二
作者：釋德洪
朝代：宋

禮法日荒蕪，坦率日增益。
唯餘枯藤枝，起坐不相失。
山枕孤雲歸，林寒倦鳥集。
愛此亦題詩，鈍澁見才力。
乃知衰老來，全殊少年日。
勞生知幾何，萬事歸嘆息。
鈯斧好濯磨，當就阿誰乞。
冷然齋
作者：釋德洪
朝代：宋

以身爲舌毗尼藏，儼此空齋鏡面清。
蟬蜕塵埃軒蓋集，蝶成魂夢篆煙輕。
蘆圖世界分遺境，玉麈天花委落英。
鉢在道山歸去好，摩挲風馭笑平生。
出山寄詮上人
作者：釋德洪
朝代：宋

孤筇冐雨出山去，應與道人增笑聲。
永愧蕭蕭碧巖下，衲衣清散自經行。
出朱崖驛與子修
作者：釋德洪
朝代：宋

投老南来雪滿顛，覊囚不自憶生全。
久爲白骨今重肉，已卧黄泉復見天。
報德定應追結草，効忠那肯愧餐氈。
此詩清絕如冰雪，乞與江山洗瘴煙。
出檀衣贊二首·其一
作者：釋德洪
朝代：宋

古佛身上衣，佛佛相付授。
慈母愛兒心，鍼鍼自成就。
是故吾雙峰，自少至白首。
護惜如鏡奩，一塵不敢受。
何以出檀名，此時無别慮。
如持油鉢行，如躡獨木渡。
永懷毗尼藏，一旦成萬古。
紛紛五羣衆，来觀亦頂禮。
平時放逸心，化作額間泚。
將見衣匣前，泚流似江水。
咨爾淮山神，守護當奉職。
無使塵涴侵，無使雲潤濕。
諦觀不敢瞬，心折三歎息。
出檀衣贊二首·其二
作者：釋德洪
朝代：宋

此出檀衣，慈母授我。
不敢手撲，矧敢覆卧。
五十餘年，儼臨清衆。
寒暑不易，盡形受用。
師後當知，商那和老。
於母腹中，披九枝草。
出獄李生來謁出百丈汾陽二像爲示因而摹之作此時即欲還谷山
作者：釋德洪
朝代：宋

一鉢寄城市，皤然鬚鬢長。
風埃窮百丈，翰墨老汾陽。
家在青松岸，門連白鳥行。
知誰施舟尾，載我下沅湘。
分韻得風字
作者：釋德洪
朝代：宋

鷗寒争浴暮雨，舟閑放縦江風。
一幅花光平遠，誰藏覺範詩中。
初入制院
作者：釋德洪
朝代：宋

無所住生心，佛語祖師意。
何人賞此音，空絃閑妙指。
清歌餞餘年，堅卧答萬語。
了知空花間，無地容生死。
初到善谿慧照菴寄張無盡五首·其一
作者：釋德洪
朝代：宋

明月洲頭一笛風，暮雲滅盡水吞空。
倚筇笑語無人問，疑是西湖落夢中。
初到善谿慧照菴寄張無盡五首·其三
作者：釋德洪
朝代：宋

形勝迥分千里遠，地靈還受衆峰朝。
從来慶澤流無盡，異事先看繼八蕭。
初到善谿慧照菴寄張無盡五首·其二
作者：釋德洪
朝代：宋

山勒回流作窟盤，翠蘿綰带結鴛鸞。
故應此境幽難畫，乞與菴僧自在看。
初到善谿慧照菴寄張無盡五首·其五
作者：釋德洪
朝代：宋

公有自然台輔望，與民同樂亦同憂。
我慚雅思非支遁，亦伴東山爛熳游。
初到善谿慧照菴寄張無盡五首·其四
作者：釋德洪
朝代：宋

世辯不妨無骨舌，好山難絆自由身。
從教折脚鐺兒笑，且欲南来識鳳麟。
初到鹿門上莊見燈禪師遂同宿愛其體物欲託迹以避世戲作此詩
作者：釋德洪
朝代：宋

上莊俯漢江，古木雜桑柘。
槐衙陰廣陌，麥浪漲平野。
連雲對囷廪，用谷量牛馬。
我來二月破，解鞍綠陰下。
縱望烟霏中，領略見楯瓦。
耆年骨柴崖，迎客意傾寫。
干戈爭奪餘，身在相驚詫。
山空啼杜鵑，龕燈自清夜。
歛眉問儋州，亟口談江夏。
以余遊二公，老大知識寡。
暮歸逢醉人，往往遭捶罵。
鹿門有餘地，賢矧如君者。
爲連修竹林，規以構茅舍。
伏舂舊所能，犁鉏當學把。
相見水過膝，蓑苙清入畫。
初夏四首·其一
作者：釋德洪
朝代：宋

嘒嘒新蟬綠葉遮，一聲臨晚到山家。
未應春色全歸去，猶有芳叢刺史花。
初夏四首·其三
作者：釋德洪
朝代：宋

院落寥寥日正長，小梅初熟亞枝黄。
午窗書引昏昏思，角簟宜開舊竹牀。
初夏四首·其二
作者：釋德洪
朝代：宋

野水稻苗青拂岸，柘岡麥穗熟分岐。
前村父老胥歡甚，笑指橋邊露酒旗。
初夏四首·其四
作者：釋德洪
朝代：宋

流鶯聲老綠楊中，欄檻蕭疏墮晚紅。
二十四番花信重，園林又覺轉熏風。
初至崖州喫荔枝
作者：釋德洪
朝代：宋

口腹平生厭事治，上林珍果亦嘗之。
天公見我流涎甚，遣向崖州喫荔枝。
初至海南呈張子修安撫
作者：釋德洪
朝代：宋

南来稍復召驚魂，知有留侯異代孫。
未即解衣甘九死，試令騎馬賦千言。
瓊山有月光相射，玉海無風浪自翻。
戲下應傳獲羅什，秃頭争看戴華軒。
初過海自號甘露滅
作者：釋德洪
朝代：宋

本是甘露滅，浪名無垢稱。
欲知遭鎖禁，正坐忽規繩。
海上垂鬚佛，軍中有髪僧。
生涯何所似，崖略類騰騰。
別李公弱
作者：釋德洪
朝代：宋

殘紅換得綠陰成，随分閑愁取次生。
須信百年終有別，未能一日便無情。
何時嶽色君同看，後夜湘晴我獨行。
好在西園行樂處，爲誰依舊月華清。
别人
作者：釋德洪
朝代：宋

尺水未到海，兹行多嗚咽。
病客未還家，回腸藴千結。
水有到海期，病客歸何時。
臨岐一揚袂，落日寒風悲。
别天覺左丞
作者：釋德洪
朝代：宋

童頬清光已渾圓，共驚玉骨解藏年。
菴中篆縷長凝帳，門外雲濤欲際天。
道眼從来無異見，微蹤何幸預談禪。
新詩滿箧江南去，又作叢林盛事傳。
别子修二首·其一
作者：釋德洪
朝代：宋

疆埸探騎斷犇埃，院落棠陰暗綠苔。
上疏乞閑追鮑靘，載書歸老繼吴恢。
争懷父母三年化，愁見風帆十幅開。
勿剪青青堤下柳，念公遺愛手親栽。
别子修二首·其二
作者：釋德洪
朝代：宋

漂泊孤蹤一轉蓬，語音雖在變形容。
瘴鄉猿鳥今爲伍，螘穴王侯昔夢封。
海闊盲龜登木孔，山高纖芥落鍼鋒。
公歸不得參行馭，心折淮南紫翠重。
别歲
作者：釋德洪
朝代：宋

新歲壓已至，舊歲去不遲。
我尚留不住，石火那能追。
不知歲所在，鳬雛喧水涯。
父老相邀迓，年年知此時。
梅花只落盡，又見春水肥。
我本無欣喜，何嘗有戚悲。
想見君飲酣，一舉時一辭。
春容尚能老，此身那不衰。
别潛庵源禪師
作者：釋德洪
朝代：宋

寶公禁鎖尋常事，形如聚墨非實然。
濳庵去眼十五白，再見敬仰加拳拳。
黄龍今代南陽老，而公不減真耽源。
眉須俱荒氣深穩，幻滅都盡光渾圓。
公登八十我纔半，道義乃爾相忘年。
西山無時渡漳水，洞壑儼在眉目前。
祝公勿學亮座主，興來徑往呼不旋。
别靈源禪師
作者：釋德洪
朝代：宋

平生風骨秀琳琅，水鏡胸懷未易量。
聲利光中忙趣少，煙霞影裏淡心長。
雲泉隱德無情動，猿鳥侵身不亂行。
他日定歸當卜築，青藜紫蕨壯詩腸。
别龍安
作者：釋德洪
朝代：宋

朅來幕阜峰前寺，彌勒同龕兩見秋。
今日他山生遠念，何年此地復重游。
主人有道忘欣厭，閑客無求任去留。
索紙題詩聊贈别，更哦江海一沙鷗。
劉彭年知縣生辰
作者：釋德洪
朝代：宋

清規懿德古難陪，秋盡民歌慶節来。
瑞應草餘雙葉在，優曇花適一枝開。
鶯嬌妙管傳佳句，玉膩新粧獻壽杯。
慈母千齡何所願，早看賢子踐三台。
効李白湘中體
作者：釋德洪
朝代：宋

夕光江揺魚尾紅，何處扁舟開晚篷。
雁字初成春有信，烟鬟空好雨無蹤。
荒寒數葦橘洲岸，領略半窗湘寺鐘。
浦口行人已争渡，林下歸僧欣一逢。
勸學次徐師川韻
作者：釋德洪
朝代：宋

掲陽濱瘴海，苦霧搏蠻煙。
自古無衣冠，安得禮義傳。
韓子見而歎，豈是終棄捐。
選士得趙德，講學與周旋。
遂爲鄉里榮，士慕舊而先。
却後三十載，才者森排肩。
東甌贅華夏，西漢爲邊沿。
民俗號殷富，亦有佳林泉。
黠者事商販，朴者工力田。
自隋迄于唐，稍知慕華軒。
乃有歐陽生，粹然而出焉。
古文有師法，學問知淵源。
其後賢者至，雜遝盛中原。
至今號多士，富貴爭熏天。
江南佳麗地，南昌富山川。
幽谷抱歐峰，西山秀氣連。
地靈祕奇運，當有命世賢。
山輝玉韜石，水媚珠懷淵。
君看烏衣裏，俊雅爭清妍。
治朝開三舍，精揀無遺篇。
幸當勤燈火，無忘臨簡編。
會看起白屋，寧遭犯青錢。
大當到三事，小當步八磚。
趙德歐陽生，豈獨令居前。
努力各自勵，請視徐子言。
窮耕有惡歲，惰農無豐年。
言小可喻大，歲晏宜勉旃。
十一月十七日發豫章歸谷山
作者：釋德洪
朝代：宋

急景窮冬一千里，筍輿部曲去匆匆。
候船班草江津岸，曝日探簷山店中。
袖手歸休今日是，隔生冤債轉頭空。
湘西雪後青松徑，想見聲盤萬壑風。
十世觀音生辰六月二十六日二首·其一
作者：釋德洪
朝代：宋

十世爲僧皆姓楊，死生游戲自隋唐。
鐵身自倒汝邪□，寫字無爲我道場。
異迹著於無量壽，慈風不減普昭王。
兩川顯化人皆識，今日全身不掩藏。
十世觀音生辰六月二十六日二首·其二
作者：釋德洪
朝代：宋

曇相禪師第二身，蟬聯十世姓楊人。
女兄慧辯成勍敵，弟子悲欣記夙因。
解使邪迷知有佛，自呼名字凛如神。
平生接物多方便，何似今朝一句親。
十二月二十六日永明禪師生辰三首·其一
作者：釋德洪
朝代：宋

世界撮来如粟米，根塵劈破似虚空。
驕嘶鐵馬追風去，杴鬭泥牛躍浪中。
十聖撼揺無縫罅，三賢摸索墮盲聾。
長因此日容瞻仰，面目分明歲歲同。
十二月二十六日永明禪師生辰三首·其三
作者：釋德洪
朝代：宋

昨日雲門曲調分，今朝法眼已生孫。
渠將大地藏針孔，汝等諸人甚處蹲。
塊石浮空將壓汝，一毛在火不曾焚。
孤猨叫月千巖曉，知道當時以眼聞。
十二月二十六日永明禪師生辰三首·其二
作者：釋德洪
朝代：宋

刹那思慮不及處，智入三世無去来。
水母有蝦方見色，芭蕉無耳亦聞雷。
閑中情垢消磨盡，笑裏心花造次開。
今日全身毛孔笑，老師带伴與春回。
十二月十八夜大雪注蓮經罷有僧来勸歸廬山僧去作此
作者：釋德洪
朝代：宋

煙凝生怕席簾開，快煖偏宜榾柮柴。
夜久饑鼯嗅空案，夢驚鬭虎墮層崖。
優曇花偈餘殘紙，薝蔔杯香自滿齋。
折脚鐺安莫嫌穩，地偏人懶遂幽懷。
十二月十六日發雙林登塔頭曉至寶峰寺見重重繪出庵主讀善財徧參五十三頌作此兼簡堂頭
作者：釋德洪
朝代：宋

十年懷石門，今日石門去。
雙林動曦光，跋河開宿霧。
力微藉古藤，泥軟脱芒屨。
風泉白雲壑，夜雨青松路。
我生百事廢，齒髪行衰暮。
但餘愛山心，不逐年華故。
此山甲天下，自昔家吾祖。
峰如青蓮花，千葉曉方吐。
煙雲浮香色，清涼洗肝腑。
異哉萬木間，白塔巋然古。
此老無恙時，超放殊媚嫵。
萬象供談笑，大千爲戲具。
我曾從之游，絕塵追逸步。
誰云今已亡，塔開全體露。
永懷憑妙觀，此意竟凄楚。
那知深林間，聊與故人遇。
電眸霹靂舌，咳唾成妙語。
筆端撼江海，千偈浩奔注。
人間有此客，自可忘百慮。
堂頭百衲師，嶷嶷法王輔。
君看說禪口，未肯讓前古。
夜闌對昏燈，豪邁激頑魯。
相逢俱偶然，此生真逆旅。
何當各努力，業已共騎虎。
詩成對軒渠，一笑小天宇。
十五日立春
作者：釋德洪
朝代：宋

千年像教唐朝寺，雪後新年晴復陰。
殘僧無事春又至，游客不來山自深。
長廊掃葉望空翠，小閣卷經横水沉。
三生白業有言說，一念淨心無古今。
十六夜示超然
作者：釋德洪
朝代：宋

山深久不晴，領略三伏暑。
夜涼聞風泉，疑作空階雨。
但覺紙窗明，不知山月吐。
階除偶獨立，滿庭浩風露。
室閒門未掩，時有飛螢度。
餘生願俱子，萬壑千巖處。
艱難百憂中，長恐此心負。
今宵復對榻，樂事遽如許。
地偏心亦遠，喜俗憂自去。
風光如輞川，窈窕辛夷塢。
以短暴弟長，正坐功名悞。
何如廬山陰，一水斷世路。
持遠兩鏡臨，於中可無覩。
此詩若散緩，熟讀有奇趣。
便覺陶淵明，彷彿見眉宇。
十月桃
作者：釋德洪
朝代：宋

雪中桃花夜來折，兒稚犯寒爭欲摘。
老仙呵手撚吟筆，指以謂余還歎息。
已作匆匆十月開，人間安得千年枝。
十生觀音生辰燒香偈示智俱
作者：釋德洪
朝代：宋

十世爲僧生復死，今朝生死不相干。
從来被眼常遮蓋，不信如今借汝看。
升上人過石門
作者：釋德洪
朝代：宋

門巷榆錢疊紫苔，十年心事首重回。
暑風院落書籖響，煙雨江村畫牒開。
瓦枕藤牀初破睡，蔗漿冰椀欲生埃。
風簷獨立看遺照，忽有溪僧犯犬來。
南安巖主定光生辰五首·其一
作者：釋德洪
朝代：宋

老兒饒舌太慈悲，此日提綱決衆疑。
解說神光摩頂後，分疏死日降生時。
落人塊石懸空住，噴火雙蓮結子遲。
堪笑年年正月六，出羣消息少人知。
南安巖主定光生辰五首·其三
作者：釋德洪
朝代：宋

南安巖本在長汀，巖主年年此日生。
笑裏一毛無閒斷，毫端十字露縦横。
未離唇吻成窠臼，纔落思惟墮壍坑。
自是定光那惜借，可憐馳逐並頭争。
南安巖主定光生辰五首·其二
作者：釋德洪
朝代：宋

贈以之中擊電機，不令點畫入思惟。
嘶風木馬空成夢，喘月泥牛醉未知。
五藴完全真死日，百骸消散是生時。
雲門函蓋乾坤句，語默何人遘得伊。
南安巖主定光生辰五首·其五
作者：釋德洪
朝代：宋

不涉春緣正月六，衲僧拾得聚頭看。
大家宜著音容想，一笑風吹牙齒寒。
欲問死生口門窄，更分僧俗眼皮寛。
湘山雪盡千巖曉，贈以之中墨未乾。
南安巖主定光生辰五首·其四
作者：釋德洪
朝代：宋

體妙常明目神解，不關托境仗緣生。
從来懶欲當頭道，恐後空存染污名。
苦口傷慈成漏泄，死時生日太分明。
堂堂試展巖中像，稽首重瞻道骨清。
南嶽彌陀和尚贊
作者：釋德洪
朝代：宋

與之食則食，與之衣則衣。
無衣衣木葉，無食食土泥。
爲人汲樵牧，僅存骨與皮。
其道不可致，天子南向師。
出家有如子，我亦著伽梨。
南嶽會禪師往京口省枯木老禪過余湘上夜語及前詩三絕要謁夢蝶老居士不覺有懷其人
作者：釋德洪
朝代：宋

若逢夢蝶庵中老，爲道歸期壓舊年。
肯施獨龍岡畔地，大勝小嶺買山錢。
南嶽法輪寺與西林比居長老齊公築堂於丈室之西名曰雪堂作此寄之
作者：釋德洪
朝代：宋

法道陵夷賴典刑，此堂真有救時心。
坐令衡嶽爲嵩嶽，便覺西林近少林。
面壁高風知獨振，薝花細雨爲誰深。
故應弟子分皮髄，未愧駒兒善古今。
南昌重會汪彦章
作者：釋德洪
朝代：宋

彦章退然才中人，譏訶唾笑皆奇偉。
看君落筆挾風雷，渙然成文風行水。
坐令前輩作九原，子固精神老坡氣。
儒生寒酸不上眼，此郎要是天下士。
嗟予生計等飛鳥，翩翩吳頭復楚尾。
去年興廢看京華，笑傲清狂人背指。
君獨折簡坐致我，迎門歡笑自挈履。
舊聞牛鳴馬不仰，女逐臭夫那有理。
今年黄花南浦岸，忽然見君失聲喜。
僧房借榻營夜語，燈火照人如夢寐。
懷中卿相且袖手，翰墨風流聊戲耳。
行看上書苫塊中，凛凛范公只君是。
南豐曾垂綬天性好學余至臨川欲見以還匡山作此寄之
作者：釋德洪
朝代：宋

我生少小秀不叢，題詩落筆先飛鴻。
一從廢棄脱毛髪，乃與石田樗木同。
平生百慮湛古井，無復掀湧波春風。
尚餘覻書舊垢習，終日伏桉如啞聾。
默觀前古忠義輩，光明碩大皆人雄。
聞之恨未目親歷，周行四海如萍蓬。
猛聞君侯富道義，浩然養就如嬰童。
筆端五色藻造化，經綸事業羅心胸。
揚清激濁出天性，英聲不減狄梁公。
一節直走汝水上，回首弊箒香爐峰。
徘徊一月不及見，癡坐掩扃知命窮。
霜清昨夜興飄忽，匡山落我清夢中。
吾身去住本無繫，便欲登舟而向東。
再惟君侯未我識，恨遺他日山水重。
作詩願見亦不惡，谷風從虎雲從龍。
南軒
作者：釋德洪
朝代：宋

南軒日静小簾開，百舌無端喚夢回。
莫爲楊花不相識，随風還解過墻来。
印上人持觀音像来乞贊余曰率伯時畫也爲作此贊
作者：釋德洪
朝代：宋

稽首浄勝光明聚，無礙慈忍精進幢。
清浄圓滿萬星月，分身如影分千江。
佛子心如涔蹄水，随其清濁現影耳。
從来但聞一月真，是影何從有非是。
寒松瑟瑟哀霜風，愛此贊辭章句同。
佛子正當以身讀，即滿追求顛倒欲。
即事三首·其一
作者：釋德洪
朝代：宋

目誦自應引睡，手談聊復忘紛。
一曲青林門巷，數聲白鳥江村。
即事三首·其三
作者：釋德洪
朝代：宋

妙語欲澆舌本，故人匆到眉尖。
雲薄茶煙索石，浪寒竹色侵簾。
即事三首·其二
作者：釋德洪
朝代：宋

茶味尚含春意，鳩鳴匆覺村深。
掃地風能施手，過門月解論心。
又和前韻二首·其一
作者：釋德洪
朝代：宋

頭白逢人宛似新，自嗟世態不容真。
君才廓落宜無合，我語剛强屢被瞋。
千里来尋非愛雪，一時行樂謾遊春。
鄰居冷淡應相笑，數夕温然語話頻。
又和前韻二首·其二
作者：釋德洪
朝代：宋

篇篇俊逸間清新，老閲羣才始見真。
秀却採蓮溪畔態，豪吞指壁柱邊瞋。
肺腸舊信能纒錦，文字今知解鬭春。
筆力肯低容我和，詩成無惜寄来頻。
又得先字
作者：釋德洪
朝代：宋

青山隨處有，見之輒欣然。
獨於湘上山，欲買歸休田。
此邦多君子，故欲吾終焉。
先生人品高，白鷗春水前。
弟子亦秀發，玉樹相明鮮。
頗怪翰墨場，亦著白髪禪。
分題得難韻，下筆風雷旋。
詩成愕衆口，不復較後先。
閑中有此樂，安用食萬錢。
紫芝愛陸渾，遂爲好事傳。
悠然見眉宇，寧復羡遺編。
又次韻五首·其一
作者：釋德洪
朝代：宋

擬心成剩法，况復更随言。
試憑堂中几，閑看窈窕門。
又次韻五首·其三
作者：釋德洪
朝代：宋

瘦容無住著，舉手評来賓。
不是無言說，雖窮不諱貧。
又次韻五首·其二
作者：釋德洪
朝代：宋

智識不到處，言詮路絕時。
欲藏還露骨，叶带更多歧。
又次韻五首·其五
作者：釋德洪
朝代：宋

言語皆爲病，全提却物機。
更無遮掩處，兀坐笑微微。
又次韻五首·其四
作者：釋德洪
朝代：宋

夢裏尋音響，教休定不甘。
忽知眉蓋眼，開著替人慚。
又次韻答之十首·其一
作者：釋德洪
朝代：宋

金篦抉膜去重重，露出當時晦昧空。
撥轉上頭關棙子，莫教更墮有無中。
又次韻答之十首·其一〇
作者：釋德洪
朝代：宋

一笑相看萬事休，公無榮辱我無憂。
挂名入社非難事，圓寂光中不厭游。
又次韻答之十首·其七
作者：釋德洪
朝代：宋

法本無差須揀擇，楚雞元不是青鸞。
當機一鏃三關破，覿體分明箭後看。
又次韻答之十首·其三
作者：釋德洪
朝代：宋

擁衾睡美無人喚，閑憶當年趁早朝。
今伴赤松聊卒歲，後来功業付曹蕭。
又次韻答之十首·其九
作者：釋德洪
朝代：宋

我亦從来徹骨貧，誰知徧界不藏身。
住山鈯斧勞收取，不是青源衆獸麟。
又次韻答之十首·其二
作者：釋德洪
朝代：宋

晚来妙語逼人寒，逸氣翩翩棲鳳鸞。
珍重平生造物手，十分拈出與人看。
又次韻答之十首·其五
作者：釋德洪
朝代：宋

樓閣不勞彈指入，衆魔相顧匆驚憂。
回光却復思初友，從此南詢可罷游。
又次韻答之十首·其八
作者：釋德洪
朝代：宋

雲林一塢正寥寥，不把清閒負聖朝。
歲晚追随真可畫，行人明日馬蕭蕭。
又次韻答之十首·其六
作者：釋德洪
朝代：宋

此法從来妙莫窮，何須癡坐學觀空。
劈開結角羅紋處，攝入圓伊三點中。
又次韻答之十首·其四
作者：釋德洪
朝代：宋

衆生煩惱亂如塵，共現如来智智身。
自笑露腮狂寶誌，識公天上石麒麟。
又登鄧氏平遠樓縱望見小廬山作
作者：釋德洪
朝代：宋

倚欄天際數歸帆，春在滄州數筆間。
我與小樓俱是畫，雨中猶復見廬山。
叢秀軒
作者：釋德洪
朝代：宋

幽軒如鏡净，峰好嚲雲鬟。
不用稱叢秀，爲君名照山。
古詩云蘆花白間蓼花紅一日秋江慘淡中兩箇鷺鷥相對立幾人喚作水屏風然其理可取而其詞鄙野余爲改之曰換骨法
作者：釋德洪
朝代：宋

蘆花蓼花能白紅，數曲秋江慘澹中。
好是飛来雙白鷺，爲誰粧點水屏風。
古鼎
作者：釋德洪
朝代：宋

器分三足真神物，具體而微有旨哉。
我識地靈先獻瑞，知公才業足鹽梅。
句·其一
作者：釋德洪
朝代：宋

我輩自應須左轉，知君豈是背匙人。
句·其三
作者：釋德洪
朝代：宋

至今牛斗氣，散作延平人。
句·其二
作者：釋德洪
朝代：宋

啼妝露着花。
句·其四
作者：釋德洪
朝代：宋

梢橫波面月搖影，花落尊前酒带香。
合妙齋二首·其一
作者：釋德洪
朝代：宋

雨過東南月清亮，意行深入碧蘿層。
露眠不管牛羊踐，我是鍾山無事僧。
合妙齋二首·其二
作者：釋德洪
朝代：宋

未饒拄杖挑山衲，差勝袈裟裹草鞋。
吹面谷風衝虎過，歸来松雨撼空齋。
同世承世英世隆三伯仲蔡定國劉達道登滕王閣
作者：釋德洪
朝代：宋

承英連璧光照坐，更著阿隆如鼎安。
老兵先馳啓關鑰，西山奔走登欄干。
劉郎端默自凝遠，蔡侯奮髯牙齒寒。
但餘衰老百無用，搜句倚欄方細看。
同吳家兄弟游東山約仲誠不至
作者：釋德洪
朝代：宋

東山重到讀題名，勝踐清游此合并。
霧雨開晴秋滿眼，暮雲欲合句先成。
走禪璧月寒林靜，來客蘭叢玉樹清。
我老吐詞如朽木，蒸成芝菌報升平。
同希先遊石鞏
作者：釋德洪
朝代：宋

良辰美景古難幷，且趁身閑稻雨晴。
鳥語猿歌留我在，水聲山色益人清。
得幽詩句聊題壁，遇好峰巒即住程。
回首十年塵事裏，與君今日夢魂驚。
同彭淵才謁陶淵明祠讀崔鑒碑
作者：釋德洪
朝代：宋

武王既伐紂，乃不立微子。
雖有去惡仁，終失存商義。
夷齊不肯臣，甘作首陽死。
下視莽操輩，欺孤奪幼稚。
汗面亦戴天，特猴而冠耳。
桓公弄兵權，劉裕竊神器。
先生於此時，抽身良有以。
袖手歸去來，詩眼飽山翠。
追還聖之清，太虚絕塵滓。
長恨千載心，斷絃掩流水。
崔子果何人，賞音乃知此。
與君讀此碑，相見一笑喜。
同慶長游草堂
作者：釋德洪
朝代：宋

萬株蒼煙間，杳然出微徑。
相逢知有得，一笑洗孤憤。
蕭蕭半窗雨，終日滿風聽。
綠雲到巉絕，小立鋭清興。
約公我輩人，發此一區勝。
春工自無私，風力亦强敏。
柳垂拂掠黄，溪作揩磨淨。
籬間殿寒梅，吳姬發微哂。
已忻鳥聲樂，更愛游絲迥。
余郎妙天下，氣與山嶽峻。
春光纒肺腸，霽月磨風韻。
詩如畫好馬，落筆得神駿。
日斜興未闌，山窮春不盡。
更爲明日游，踏遍鍾山頂。
旋汲一人泉，峰頭煮春茗。
同敦素沈宗師登鍾山酌一人泉
作者：釋德洪
朝代：宋

鍾山對吾户，春曉開煙鬟。
白雲峰頂泉，紺碧生微瀾。
經年未一酌，對客愧在顔。
兩翁亦超放，瘦策容躋攀。
大千寄一瞬，境靜情亦閑。
是時天慘憺，佳處多遺刪。
立談共嘲謔，豪氣破天慳。
臨川冰玉清，風流繼東山。
兹游適所願，但恨無弓彎。
東陽邱壑姿，癡絕膽亦頑。
孤坐巉絕處，掉頭不肯還。
天風吹笑語，響落千巖間。
歸來數清境，但覺毛骨寒。
從君乞秀句，端爲刻斕斑。
同景莊游浯溪讀中興碑
作者：釋德洪
朝代：宋

上皇御天功最盛，生民温飽卧安枕。
醉憑艶姬一笑適，薄夫議之無乃甚。
長安遮天胡騎塵，潼關戰血深沒人。
哥舒臣賊不足惜，要臠國忠如膾鱗。
蒼黄去國食不暇，馬嵬賜死謝天下。
反身罪己成湯心，奈何猶有譏之者。
取非其子又遽匆，靈武君臣無怍容。
何須嗚咽讓衮服，自控歸鞍八尺龍。
誰磨石壁湘江上，揩拭雲煙濺驚浪。
龍蛇飛動忠義詞，顔元色莊儼相向。
與君來游秋滿眼，閒行古寺西風晚。
道人興廢了不知，但見游人來讀碑。
同游雲蓋分題得雲字
作者：釋德洪
朝代：宋

公才如天驥，超絕氣逸羣。
低摧簿書中，一笑置勿論。
我如剪翎鶴，俛啄窮朝昏。
生涯無窖子，乞食嘗扣門。
但爲口腹累，乖隔如參辰。
此夕復何夕，共宿湘山雲。
境清藏勝氣，情高發幽欣。
天風吹笑語，乞與人間聞。
念公翰墨場，少年策奇勳。
世味如嚼蠟，喜著磨衲裙。
裴公師黄蘗，圓澤友李憕。
因法偶相逢，則以法爲親。
安知我與子，夙昔非弟昆。
吾聞三生石，曾歌舊精魂。
他年葛洪陂，相尋定煩君。
先當理故事，過山尋老仁。
要同夏口村，發甕驚前身。
同超然無塵飯柏林寺分題得柏字
作者：釋德洪
朝代：宋

沙村宿雨餘，炊烟淡寒色。
山墟蠶市休，野飯漁舟隔。
忽逢柳際門，知有道人宅。
扣扉山答響，童子出迎客。
空庭竟何有，凍死千歲柏。
鐘鳴食時至，老僧揖就席。
香秔定宿舂，露葵應曉摘。
羌饑一飯美，何啻萬錢直。
風軒納山翠，引手捫石壁。
愛此玉崔嵬，歲久自崩拆。
下有洄渦泉，甘涼冰齒頰。
勿輕一脉微，去漲萬頃澤。
吾行無疾徐，住佳去亦得。
欲收有聲畫，絕景爲摹刻。
興來勿復緩，轉顧成陳迹。
吳子副送性之詩有老子只堪持蟹螯之句因寄之
作者：釋德洪
朝代：宋

秋來殘暑猶頑賴，推擠不去吁可怪。
哦君妙語齒頰清，冰壺照人吐精彩。
絕知此公風味高，想見尊前持蟹螯。
說禪不用朱藤杖，看月却披宫錦袍。
大藩衣冠蔚城市，君所過從天下士。
忘懷一笑餞年華，醉裏千篇是生計。
相知何必蓋須傾，此語荒唐却甚真。
人生懷抱要磊落，他年相逢是故人。
吳子薪重慶堂
作者：釋德洪
朝代：宋

吳氏季子世不乏，子孫魁壘特秀發。
人言才業任世重，更覺文章有家法。
奉親作意構華堂，想見青紅濕窗闥。
堂中二老鬭康强，夫婦承顔薦壽觴。
朅來兒姪俱登第，舉族請名重慶堂。
富貴鼎來推不去，道德照人閭里光。
富公玉食由及養，范公諸郎盡卿相。
親養子榮兼有德，家聲置公范富上。
虚簷風月夜未央，靘莊成輪發清唱。
金鴨香清碧縷飄，燈前玉頰醉紅潮。
一尊滿勸何所祝，盛事要看追八蕭。
吾山風物如故園而甚僻余居月餘愛之將此卜居二首·其一
作者：釋德洪
朝代：宋

此生於世已無求，况有村原事事幽。
乞谷住山真素志，栽田博飯是良謀。
别坡筍蕨春兼採，遶舍桑麻歲倍收。
强健自能營飽暖，塵埃回首謾悠悠。
吾山風物如故園而甚僻余居月餘愛之將此卜居二首·其二
作者：釋德洪
朝代：宋

風物淳真似故丘，茅茨結處自深幽。
竹西鄰舍頗相近，客至須供良甚謀。
燈火夜窗衣自補，豐登秋畝稻重收。
安閒有此支餘歲，更欲驅馳亦謬悠。
周庭秀愛湘中山水之勝定居十餘年宣和五年夏五月忽思吴中别余於湘上作此送之
作者：釋德洪
朝代：宋

詞刃平生工斫伐，探懷每欲取公侯。
朅来世事懶經意，醉看湘山不轉頭。
忽憶歸吴泛千里，偶然盡室載孤舟。
却將揮翰風雷手，且釣華亭萬頃秋。
和人二首·其一
作者：釋德洪
朝代：宋

玉骨解藏歲月，饑膚不受塵埃。
落筆驚鴻掠紙，延僧春露浮杯。
和人二首·其二
作者：釋德洪
朝代：宋

寂寥空山獨夜，蕭條古木清秋。
風月誰家搗練，江頭何處釣舟。
和人夜坐三首·其一
作者：釋德洪
朝代：宋

句好真堪供佛，泉幽欣更同僧。
閑麈自横凉簟，飛蚊故遶篝燈。
和人夜坐三首·其三
作者：釋德洪
朝代：宋

忠子定應詩瘦，隆禪甘作書癡。
兩客絕無消息，千峰見我棲遲。
和人夜坐三首·其二
作者：釋德洪
朝代：宋

行道疾於轉馬，坐禪危若蹲鴟。
爪皮能作地獄，荷香解破毗尼。
和人春日三首·其一
作者：釋德洪
朝代：宋

冰缺涓涓嫩水，柳渦剪剪柔風。
滓色盡情澄曉，游絲放意垂空。
和人春日三首·其三
作者：釋德洪
朝代：宋

攬衣欲起還眠，杜宇一聲春曉。
家童走報新事，山茶昨夜開了。
和人鴈字
作者：釋德洪
朝代：宋

劃然斜去和天曉，夜火相驚事已虛。
春信寫来無款識，東君胸次亦恢疏。
最難讀似成文蠧，不亂行如水上魚。
勿訝羲之筆神駿，換鵝瘞鶴是臨書。
和余慶長老春十首·其一
作者：釋德洪
朝代：宋

野梅官柳不勝春，妒面愁眉各鬬新。
欲作清詩成瘦坐，生憎白雨解催人。
和余慶長老春十首·其一〇
作者：釋德洪
朝代：宋

人笑才高真禍本，自驚詩好是窮媒。
貪看百尺遊絲轉，忽見雙飛乳燕来。
和余慶長老春十首·其七
作者：釋德洪
朝代：宋

柳如西子舞時腰，飛絮初狂雪未消。
多謝余郎造化手，解拈春色寫鮫綃。
和余慶長老春十首·其三
作者：釋德洪
朝代：宋

鳬鷗水暖聚圓沙，带雨春湖脉脉斜。
翠線受風遮徑柳，燕脂含雨隔籬花。
和余慶長老春十首·其九
作者：釋德洪
朝代：宋

舊游新事兩關身，花下清晨吉𠸻頻。
野步尋梅曾共樂，夜詩聯鼎願相因。
和余慶長老春十首·其二
作者：釋德洪
朝代：宋

葉欲藏禽花沒腰，春愁疊疊覺難消。
碧雲新月誰梳鬢，翠浪柔風自織綃。
和余慶長老春十首·其五
作者：釋德洪
朝代：宋

一盞露芽袪睡思，半簾疏雨作愁媒。
似聞池館花如海，杖策當爲得得来。
和余慶長老春十首·其八
作者：釋德洪
朝代：宋

雨過清流走白沙，隔籬紅杏一枝斜。
可堪風日濃于酒，更愛君詩麗似花。
和余慶長老春十首·其六
作者：釋德洪
朝代：宋

嫩寒清曉欲留春，睡足山中樂事新。
珠玉等閑無脛至，風流全付茂陵人。
和余慶長老春十首·其四
作者：釋德洪
朝代：宋

葉雲誰剪芘花身，花厎何人笑語頻。
應是流鶯訴心事，窺墻欲見恨無因。
和傅彦濟知縣
作者：釋德洪
朝代：宋

句法疑君每太高，湘南山水助揮毫。
暫臨小邑聊觀政，未見全牛可受刀。
珠玉光難藏瓦礫，芝蘭香豈掩蓬蒿。
坐令百里清如鏡，吏猾民姦豈易逃。
和元府判遊山句
作者：釋德洪
朝代：宋

舉手弄雲泉，濺衣作跳波。
側耳聞遺音，仰看幽鳥過。
兩公作妙語，清絕類陰何。
氣爽如南山，晴嵐掩峩峩。
意快如落瀑，萬仞崩銀河。
秀如華林風，嫣然散微和。
而余獨朴拙，欲登選佛科。
十年類馬駒，鏡謂磚可磨。
楓瘤或見取，此事古亦多。
噪吻成綺語，寧恤犯尸羅。
和周達道運句題怪石韻
作者：釋德洪
朝代：宋

愛山心志如君少，王事何妨陟翠微。
怪石方欣典刑在，新詩仍寫畫圖歸。
客来一室煙光滿，掌上千巖眼力稀。
頗怪周郎賞音者，獨於此境尚彈機。
和堪維那移居
作者：釋德洪
朝代：宋

世路驚風波，山林知歲寒。
君看爭奪中，忽覺深渺漫。
歸來湘西寺，兀坐依蒲團。
摩挲折脚鐺，規以穩處安。
湘山亦多態，扶杖時游觀。
偶逢林下人，班草一笑懽。
霜風水痕落，歲月難遮攔。
但覺頷髭白，不復知歲殘。
堪公故園舊，義膽見急難。
相逢開肺懷，傾倒無餘殫。
所居隔聚落，日喜成媻媻。
作詩誇我賢，寧知如玉冠。
遂分湘山翠，茅簷相對看。
往事都莫理，有求真禍端。
飯罷口挂壁，□□發長歎。
暮寒因有雪，爐暖且檀欒。
和宵行
作者：釋德洪
朝代：宋

不眠盥漱罷，和衣肱再曲。
村落雞未鳴，部曲炊已足。
露行逢遠火，盲龜值浮木。
馬上續殘夢，不復較遲速。
故鄉夫豈遠，隨分有松竹。
自種橘千奴，大勝五斗禄。
和忠子
作者：釋德洪
朝代：宋

牛車注經宗兩角，那問虚舟移夜壑。
竹間掃除聞擊聲，戲作伽陀歌獨脚。
心波不興類古井，情緣脱盡如遺籜。
高笑癡兒倚富貴，危如乳燕方巢幕。
已辦山藤待湖月，不把芒鞵穿聚落。
安知沙門自有體，全象紛然衆盲摸。
要之行藏不屬人，手自安然隨展握。
和昭默堂五首·其一
作者：釋德洪
朝代：宋

相見自完全，分明透語言。
衲僧猶聽瑩，入户不知門。
和昭默堂五首·其三
作者：釋德洪
朝代：宋

此堂常說法，亦是主中賓。
無地容啗啄，緣渠徹骨貧。
和昭默堂五首·其二
作者：釋德洪
朝代：宋

道骨清如玉，閑拳瘦策時。
鈍根并鶻眼，到此自分岐。
和昭默堂五首·其五
作者：釋德洪
朝代：宋

倦依蒲褐坐，脱體露全機。
曲篆風窗細，煙横一縷微。
和昭默堂五首·其四
作者：釋德洪
朝代：宋

睡餘供潄盥，齒頬带茶甘。
兄弟知家法，從教鶖子慚。
和景醇從周廷秀乞東坡草蟲
作者：釋德洪
朝代：宋

周髯迂闊亦自笑，安樂饑寒奈嘲誚。
東坡墨戲偶得之，保藏更作千金調。
自言吾富可埒國，癡病已深那可療。
坡初畫此適然耳，髯以夸人無乃勦。
彭侯滿腹是精神，翰墨行藏兩俱妙。
應嗟玩物非尚德，未欲奪攘投火療。
乞之如易紫香囊，豈弟高風珠自照。
此詩醇釅等佳醖，爲君滿引那辭釂。
和曾倅喜雨之句
作者：釋德洪
朝代：宋

清狂平生笑李赤，詩慕謫仙名烜赫。
尤勝曲影傍權門，愛其炎炎手可炙。
袁絲若至晁錯逃，熱中未老嗾與嗷。
猶勝怒及水中蟹，不合郭索持雙螯。
何如一庵聽松雨，潑眼晴窗發茶乳。
更無俗子作白眼，但有水沉横碧縷。
長愛朱生論不卑，神明不欺寧自欺。
買金賞誣豈不美，尚笑世俗今澆漓。
玉川作詩曾救月，退之抵掌誇奇絕。
公今又賦喜雨詩，詩成肯寄甘露滅。
氣吐虹蜺辭吐雲，才大端如梁與棼。
麗如宫華蜀錦色，駿却千檣萬馬犇。
屈宋宗枝君得髓，江左風流復興起。
試手作詩君勿笑，毫忽增之至弓秭。
長哦月出湘淹東，翰墨場中久策功。
千篇翻水不足道，絕愛風味如醉翁。
和曾逢原待制觀雪
作者：釋德洪
朝代：宋

魂清寒妥貼，寺近汨羅江。
夜迥疑生月，夢驚聞打窗。
地罏無宿火，經閣有殘缸。
起望兜綿界，誰推墮陋邦。
和曾逢原試茶連韻
作者：釋德洪
朝代：宋

霜須瘴面豁齒牙，門前小舟嘗自拏。
茅茨叢竹依壠畬，君來游時方採茶。
傳呼部曲江路賖，迎門顛倒披袈裟。
仙風照人虔敬加，秀如春露濕蘭芽。
和如東風吹奇葩，馬蹄歸路衝飛花。
青松轉壑登龍蛇，路人聚觀不敢譁。
詩筒復肯來山家，想見戟門兵衞遮。
湘江玉展無纖瑕，但聞江空響釣車。
嗟予生計唯摝鰕，安識醉墨翻側麻。
喜如小兒抱秋爪，宣和官焙囊絳紗。
見之美如癢初爬，愛客自試懽無涯。
身世都忘是長沙，院落日長蜂趁衙。
園林雨足鳴池蛙，詩成句法規正邪。
細窺不容銖兩差，逸羣翰墨爭傳誇。
坡谷非子前身耶，沅湘萬古一長嗟。
明年夜直趨東華，應有佳句懷煙霞。
和李令祈雪分韻得麓字
作者：釋德洪
朝代：宋

何處軥輈叫雲木，植杖松間逢白足。
一牛鳴地兩禪叢，窗户青紅照林麓。
江寒雲怒相摹胡，雪意欲作先停蓄。
連空推下翻玉英，想見軒渠笑捧腹。
和李班叔戲彩堂
作者：釋德洪
朝代：宋

李侯何以悦其親，戲著彩衣覓梨棗。
閑騎竹馬畫堂前，慈顔一笑自忘老。
毛義捧檄難忘客，茆容殺雞終得道。
愛公純孝配古人，甚欲卜鄰安井竈。
和杜司錄嶽麓祈雪分韻得嶽字
作者：釋德洪
朝代：宋

歲晚湘水濱，黄塵似河朔。
江流涸欲盡，缾罌汲餘濁。
閙聞雙旌出，千騎爍山嶽。
雪雲卷山去，天宇獻遼邈。
嬌鴉集風枝，凍鶴時俛啄。
譚兵杜牧之，賦詩果横槊。
山雖非故人，識面亦已數。
文章固餘事，正爾全三樂。
太丘令國器，讜議久揚榷。
長吉有美才，嶄然見頭角。
君看分韻詩，夭力那容學。
嗟余老山林，輩流殊齷齪。
寧料寒窘中，見此三卓犖。
和詩無傑句，鈍澀費磨琢。
窮略似孟郊，必劣追韓偓。
和杜撫勾古意六首·其一
作者：釋德洪
朝代：宋

一尾掣電去，萬蹄讓雄長。
邇來隨磨驢，驅逐付厮養。
頓塵忽驕嘶，逸韻發奇想。
公眼如支遁，神駿蒙擊賞。
和杜撫勾古意六首·其三
作者：釋德洪
朝代：宋

長松援丈蘿，無事登青冥。
因緣偶然爾，初非出經營。
我受氣類似，掄材置勿聽。
翟公亦癡絕，書門議交情。
和杜撫勾古意六首·其二
作者：釋德洪
朝代：宋

歲月走舟壑，不能老喬松。
何如取塵劫，安置彈指中。
我老世不要，閉關師道蹤。
自欣方得計，人笑伎之窮。
和杜撫勾古意六首·其五
作者：釋德洪
朝代：宋

秋晚凋紅翠，幽懷到眉峰。
玉纖弄彩筆，落紙翩驚鴻。
道山歸計好，高情付疏慵。
何獨謝夫人，特有林下風。
和杜撫勾古意六首·其六
作者：釋德洪
朝代：宋

暮年一杯春，愁邊賴開拓。
醉鄉歸路穩，城郭見隱約。
萬事付頽然，破幘風墮落。
胸次竟何有，八窗洞空廓。
和杜撫勾古意六首·其四
作者：釋德洪
朝代：宋

午夢清斷續，殷鬢飛蚊鳴。
微風亦見戲，故掩讀殘經。
相見洞天曉，霧重花冥冥。
秀句吐奇麗，乃爾未忘情。
和清上人
作者：釋德洪
朝代：宋

駒兒墮地已汗血，毛骨蕭森落眼中。
今見馬羣方弄影，會看雷電疾追風。
媒龍何止十倍價，凡馬終當一洗空。
我是道林能賞駿，識君語妙到無同。
和游南臺
作者：釋德洪
朝代：宋

筍輿翩追隨，頓撼雜揺兀。
蒙騰穿聚落，超放上巉絕。
山腰轉巇嶮，部曲失行列。
身世逐雲輕，眼力與天闊。
撞鐘千指集，樓殿寄林末。
同來久倦局，相向懷抱豁。
市朝昏利欲，走鹿不忘渇。
公獨蜕塵埃，風蟬妙脱骨。
盤桓拊孤松，松粉落金屑。
誰卷青帝雲，推出銀蟾闕。
和游南臺
作者：釋德洪
朝代：宋

老思垂一足，飯想成沙纕。
頓斧盤石上，分燈續螺江。
坐令遺蹟地，咄嗟成寶坊。
永懷青松下，睡快欣明窗。
曾侯有逸韻，詩律挾風霜。
重來拜白塔，前身疑姓龐。
山僧作巴音，聳肩頎而長。
願施筆供養，普熏知見香。
吾觀三公子，凛然萬夫望。
何當吐佳句，刻石照沅湘。
和游福嚴
作者：釋德洪
朝代：宋

雲開見樓閣，峰頂知有寺。
衆峰讓高寒，蓋是出其類。
媧山下僧譚，笑走魔外戲。
忽於一毫端，集此大千界。
曹溪正脉深，不斷蓋如带。
流而至衡霍，百川蓄匯澮。
廼知般若臺，自昔分燈地。
清游亦不惡，俯仰憶前事。
寶構出灰燼，人逝時亦異。
永懷韓潮州，夜與千峰對。
仙去三百年，音容浮如在。
妙語落人間，斷碑卧榛檜。
公亦潮州□，□勢翩已似。
低摧夙昔心，慘憺經游意。
林高句天成，□□鄙組繪。
刻之蒼崖陰，與山增勝槩。
和濟之通判日夜懷祖穎諸公
作者：釋德洪
朝代：宋

才高自是萬夫望，語妙人疑錦繡腸。
新事驚嗟入詩律，故交契闊付凄傷。
開書想見湖山好，他日懸知夜語長。
獄屋豈能埋寶劍，斗牛長覺射龍光。
和珣上人八首·其一
作者：釋德洪
朝代：宋

生死鏡中像，非面亦非鏡。
像既無起滅，心豈纒垢浄。
和珣上人八首·其七
作者：釋德洪
朝代：宋

毁譽不入念，方知心已空。
魔宫并虎穴，還與道場同。
和珣上人八首·其三
作者：釋德洪
朝代：宋

木頭與碌磚，抛出無巧妙。
無實法于人，即是我綱要。
和珣上人八首·其二
作者：釋德洪
朝代：宋

不了號無明，了知名真智。
如人因地倒，而起亦因地。
和珣上人八首·其五
作者：釋德洪
朝代：宋

萬法如有功，夢事應存體。
但知一月真，寧許墮非是。
和珣上人八首·其八
作者：釋德洪
朝代：宋

問訊跛挈師，汝今亦知有。
棒打不回頭，乃爾能掣肘。
和珣上人八首·其六
作者：釋德洪
朝代：宋

既了超四句，自然絕百非。
電光石火上，不許更追維。
和珣上人八首·其四
作者：釋德洪
朝代：宋

句下無活路，知渠見處偏。
君看珠走地，不定始知圓。
和答素首座
作者：釋德洪
朝代：宋

勘破諸方剩得閑，歸来嶽寺掩深關。
我行淺麓驚回地，君在翔鸞杳靄間。
契闊獨期當再見，峻嚴争說不容攀。
勿矜出岫無心久，弱羽衝風亦欲還。
和茶陵夢覺索燭見懷
作者：釋德洪
朝代：宋

聞絃能賞音，公獨知雅曲。
易親復難忘，終期老林麓。
公如追風驥，未見所歸宿。
嗟余老摧頽，翩如啄苔鵠。
遙知雙泉上，頗亦蒔松菊。
何時聞夜舂，並齋著茅屋。
慧觀友李源，高風當補續。
便覺雒秀間，杖履笑追逐。
今非茶陵夢，猶欲更秉燭。
愛公押難韻，敏若方破竹。
和許樂天
作者：釋德洪
朝代：宋

滄溟曾見化微塵，花發桃源幾度春。
俗眼莫輕狂道士，此身應是謫仙人。
清彈一曲悲風遠，絕唱千章白雪新。
異日三茅成卜築，却因瓶錫得爲鄰。
和遊谷山
作者：釋德洪
朝代：宋

潁皋擘窠書棐几，玉勒銀鈎照林麓。
山堂聚觀雜賢鄙，人人歡然如所欲。
獨餘耆年視凝遠，就觀尚如隔羅縠。
筠牀瓦枕試新涼，小雨南風正清熟。
岸中一笑山答響，我亦爲君聊捧腹。
晚晴軒檻亦何有，隔屋茶烟度修竹。
呼童索紙賦新詩，詩成字字清如玉。
人間何從有此客，滿腹精神真可掬。
我慚衰老亦作詩，譬如菌芝生朽木。
和陳奉御游梁山
作者：釋德洪
朝代：宋

公詩自雄放，故我甘雌伏。
韻高霜月苦，洗盡瘴霧毒。
游絲映明窗，小字爲公錄。
便覺春爭妍，勝氣增林麓。
永懷矍鑠翁，論兵到精熟。
子陽井底蛙，提耳論禍福。
歸來得真主，簡易心屈服。
才高犯衆忌，薏苡致謗讟。
梁生付一笑，何必較直曲。
山僧亦何知，魚鼓聽齋粥。
陳侯金閨彦，論清如屑玉。
南游興未已，甚欲乘桴木。
湘西獨何幸，旌旆先見辱。
松間偶相值，論交一言足。
雲山久乾沒，賴此佳句贖。
和靈源寄瑩中
作者：釋德洪
朝代：宋

此來漸覺身無累，欲學灊溪諱名氏。
鍾山萬頃獨經行，山日松風吹凍耳。
聞有僧從法窟來，當鋒戲作横機試。
探懷示我妙伽陀，兩翁回互偏中至。
乃知道德無貧賤，□□相求亦相契。
妙談何日看揮斤，此老鼻端有餘地。
唐生能視手文乞詩戲贈之
作者：釋德洪
朝代：宋

草蕪門徑過從少，那料秋来夜話同。
屋漏移牀時發笑，粥稠當飯巧於窮。
我留癡絕傳身後，君見平生似掌中。
明日渡江應轉首，數峰無語晚連空。
啓明軒次朗上人韻
作者：釋德洪
朝代：宋

澄滓動精色，開軒萬象分。
光無回避處，眼自覆藏君。
霞縷縈經軸，煙絲減篆文。
個中無膡語，題目是先聞。
喜文首座至
作者：釋德洪
朝代：宋

機鋒不減矮師叔，聞說叢林最飽參。
無暇對人收冷涕，却能爲我出寒巖。
春江柔櫓何時聽，夜雨山房且對談。
掣電一懽端可貴，此生俱是再眠蠶。
喜會李公弱
作者：釋德洪
朝代：宋

韻如風蟬蜕塵垢，氣如春容在楊柳。
風流翰墨俱細事，自是吾家道門友。
十年契闊挂夢寐，一見令人忘白首。
况在祝融眉額間，青碧連天雪晴後。
冷齋撥爐聞夜語，雪灰消盡紅金斗。
君才合在臺閣間，簿書堆中不應有。
且置玉堂風雨筆，來試牛刀霹靂手。
民姦吏滑本有神，到君難藏如鼻口。
卧駝忽起便過人，再拜當爲乃翁壽。
此詩乘怒勿示人，願君低回爲遮醜。
嘗盧橘
作者：釋德洪
朝代：宋

皮似柿椑髪易剝，核如龍眼味芳鮮。
滿盤的礫如金彈，叢手分嘗憶去年。
器之喜談禪縱横迅辯嘗摧衲子叢林苦之有詩見贈次其韻
作者：釋德洪
朝代：宋

彭侯慣法戰，機鋒吸西江。
衲子畏面目，望見投矛鏦。
叢林真一害，斯人喧此邦。
我雖耐矢石，貌抗心已降。
霜鐘但摩挲，豈敢施微撞。
時來奮棘髯，劇談對閑窗。
初見揺心樹，久則摧幔幢。
遂使澆薄態，琢磨成敦厖。
吾志荷大法，君欲插手扛。
從來內外護，劉遠名亦雙。
斯道久破碎，百孔而千瘡。
要當共補綴，追配能與龐。
器之示巽中見懷次韻
作者：釋德洪
朝代：宋

折脚鐺尋穩處安，對君此夕久盟寒。
狐裘不合須羊袖，藥簏何妨缺夜干。
秋壟此時驅健犢，道山何日跨歸鸞。
仙鑪只隔數邱耳，上水船方厄瀨湍。
四偈·其一
作者：釋德洪
朝代：宋

妒忌之火，焚燒善根。
增惡果報，壞好名聞。
以著我故，見慢增勝。
瞋所蓋纒，心不清浄。
大則壞國，小則殺身。
從古至今，數如沙塵。
既會愛憎，當衣慈忍。
如是進者，名真随順。
四偈·其三
作者：釋德洪
朝代：宋

瞋恚現行時，無明所迷醉。
不知自之失，但見他人是。
如人在暗處，見外不見裏。
大哉聖人學，事事必求己。
四偈·其二
作者：釋德洪
朝代：宋

見勝進者，心生嫉妒。
以苾芻相，包蛇虺怒。
不敢以身，而先天下。
三人同行，必有師者。
孔老之聖，行已如此。
奈何懷瞋，而稱釋子。
子以緣差，我故痛告。
盡世間心，乃可學道。
四偈·其四
作者：釋德洪
朝代：宋

曹谿傳祖位，夜舂先屈身。
童子誦句偈，乃稱曰上人。
南山證果位，天神常伏膺。
自以本持律，不敢稱大乘。
四偈·報冤行
作者：釋德洪
朝代：宋

僧嬰王難，情觀可醜。
夙業純熟，所以甘受。
受盡還無，何醜之有。
轉重還輕，佛恩彌厚。
四偈·無求行
作者：釋德洪
朝代：宋

形恃美好，今已毁壞。
置之世路，自覺塞礙。
始緣饑寒，致萬憎愛。
欲壞身衰，入此三昧。
四偈·稱法行
作者：釋德洪
朝代：宋

本無貪瞋，我持戒忍。
食不過中，手不操楯。
風必頓息，而浪漸盡。
離微細念，方名見性。
四偈·隨緣行
作者：釋德洪
朝代：宋

此生夢幻，緣業所轉。
隨其所遭，敢擇貴賤。
眠食既足，餘復何羡。
緣盡則行，無可顧戀。
四月二十五日智俱侍者生日戲作此授之
作者：釋德洪
朝代：宋

與佛同生月，猶遲十八朝。
參禪唯自肯，求法轉相遼。
谷響千斤重，虚空五采描。
布毛吹起處，豁爾萬緣消。
四月十一日書壁
作者：釋德洪
朝代：宋

夜久茅齋靜，階泉遶珮鳴。
行高人莫識，道遠自深明。
掃榻酬閑味，依蒲任性情。
叢林終不負，一衲傲平生。
回光軒
作者：釋德洪
朝代：宋

暮色眩紅碧，登臨聊倚欄。
日終猶返照，坐穩可深觀。
夢幻諸緣寂，圓明一顆寒。
洞然無向背，莫作轉頭看。
因事
作者：釋德洪
朝代：宋

太平無事僧，死時是今日。
逢緣不借中，無間功不立。
圓上人覓詩
作者：釋德洪
朝代：宋

平生百態不掛眼，倚杖看雲慵解包。
湘水叢林多古格，何妨一鉢穩安巢。
在百丈寄靈源禪師二首·其一
作者：釋德洪
朝代：宋

暗中樹影平生意，水底魚蹤病後機。
想見道容無住著，倚藤閑看暮雲歸。
在百丈寄靈源禪師二首·其二
作者：釋德洪
朝代：宋

平昔追随骨海心，暮年粥飯並叢林。
朅来萬事撩人笑，此去青山爲我深。
報慈宣祕禪師贊
作者：釋德洪
朝代：宋

二百員衲子領袖，三十年叢林耆舊。
所至樓閣森然，自然眷屬成就。
諸方度脚買鞵，報慈就身剪裁。
莫嫌此老無巴鼻，曾見西堂古佛来。
墮軒
作者：釋德洪
朝代：宋

當初二祖說禪，拜起依位而立。
後来百丈聽法，卷却坐前拜席。
曹山一墮二目，老兒衣穿骨露。
譬如彈指閣前，門開還合如故。
夏日三首·其一
作者：釋德洪
朝代：宋

鳥啼不妨意寂，日長但覺身閒。
掃地要延遺照，掩扉推出青山。
夏日三首·其三
作者：釋德洪
朝代：宋

掩卷高眠客去，望雲乞食僧歸。
秋近柳陰低瘦，年高瘴髪能稀。
夏日三首·其二
作者：釋德洪
朝代：宋

軒借誰家脩竹，簟留滿眼清秋。
手倦抛書枕卧，一聲殿角風甌。
夏日偶書
作者：釋德洪
朝代：宋

草樹扶疏夏簟清，夢驚鬭雀墮空庭。
過墻雌竹已數子，出屋耄蕉終百齡。
雷後怒雲魚尾赤，林梢剩水鴨頭青。
都無伎倆酬閑寂，謾搭伽梨自誦經。
夏日偶書二首·其一
作者：釋德洪
朝代：宋

碧縷横斜試水沉，紅腮甘冷嚼來禽。
含風廣殿聞棋響，轉日回廊暗柳陰。
強撚冰紈餘睡色，倦憑棐几適閒心。
攀翻涴衲黄塵事，過眼雲蹤不可尋。
夏日偶書二首·其二
作者：釋德洪
朝代：宋

偏地知誰柳際門，消閑自掃竹西軒。
井花曉汲聞餘滴，篆燒風摧覓舊痕。
夢境消磨驚歲月，道鄉彷彿見藩垣。
寶書半摺山房寂，卧聽嬌鶯說怨恩。
夏日同安示阿崇諸衲子
作者：釋德洪
朝代：宋

老眼朅来驚節物，閑同諸子話江鄉。
試茶正要旋烘盞，煮餅且令深注湯。
忽憶海山餐荔子，更思湘水劈蓮房。
夏休便可車輪去，菌蕈秋肥趁及嘗。
夏日西園
作者：釋德洪
朝代：宋

晚庭一霎過暑雨，高林相應山蟬鳴。
南窗夢斷意索寞，牀頭書卷空縱横。
蔬畦日涉已成趣，起來扶杖園中行。
葵英豆莢小堪摘，矮榆高柳陰初成。
野禽啄果時落地，池塘蓋水新荷平。
歸來西屋斜陽在，原舍尚聞舂簸聲。
夏日陪楊邦基彭思禹訪德莊烹茶分韻得嘉字
作者：釋德洪
朝代：宋

炎炎三伏過中伏，秋光先到幽人家。
閉門積雨蘚封徑，寒塘白藕晴開花。
吾儕酷愛真樂妙，笑談相對興無涯。
山童解烹蟹眼湯，先生自試鷹爪芽。
清香玉乳沃詩脾，抨紙落筆驚龍蛇。
源長浩與春漲激，力健清將秋氣嘉。
須臾沓幅亂書几，環觀朗誦交驚誇。
一聲漁笛意不盡，夕陽歸去還西斜。
夏日雨晴過宗上人房
作者：釋德洪
朝代：宋

仲夏林木深，古寺雨初足。
殿閣風甌鳴，閒庭草空綠。
小軒試憑几，解籜愛新竹。
點筆記題詩，粉色不受觸。
道人有佳處，面數良以熟。
翛然亦無營，來往相追逐。
此時偶相值，一笑天宇局。
何當烹壑源，看此粟米粥。
夜坐分題得廊字
作者：釋德洪
朝代：宋

一雨餞殘暑，瘴痾蘇簟涼。
卧聞山果落，起覺斛蘭香。
幌內水螢入，階除露葉光。
知誰愛清境，步屧響修廊。
夜歸示卓道人
作者：釋德洪
朝代：宋

心知家本住仇池，傲睨人間老變衰。
兩鬢京塵初邂逅，一尊川語問歸期。
勸沽何處禽知我，含笑誰家花隔籬。
天水摹胡颶風作，夜歸江路月相随。
夜雨歇懷淵才邦基
作者：釋德洪
朝代：宋

劇笑無因見秀眉，勞生會合恨難期。
永懷京國舊遊處，伏枕夢魂初破時。
戰葉蕭蕭山雨後，遶牀唧唧草蟲悲。
明年定復西歸去，船尾何妨載我随。
夢中作
作者：釋德洪
朝代：宋

無賴春風試怒號，共乘一葉傲驚濤。
不知兩岸人皆愕，但覺中流笑語高。
夢蝶居士贊二首·其一
作者：釋德洪
朝代：宋

俯看人世，一漚起滅。
失脚来游，夢入螘穴。
前身後身，獨臨兩境。
左右見之，不雜其影。
眉目秀發，嫩木含春。
風度凝遠，霽月洗雲。
葉屋花房，玉堂金宇。
我視睨睨，渠方栩栩。
大圓庵主以九祖畫像遺作此謝之
作者：釋德洪
朝代：宋

大圓庵中亦何有，但有草座枯藤枝。
朝來壁間亦圖畫，何從貌此寧馨兒。
髮光抹漆膚琢玉，坐睡俛然方拄頤。
當時兩脚不肯舉，今雖有口如當時。
知誰逸想寓此意，必也高人非畫師。
我遭俗瞋坐多語，坐客厭處終不疑。
興來曳杖出門去，路窮回反無澗谿。
見之心怍有愧色，君以贈我聊鍼之。
亦知褊心當服韋，命車何必先鋒爲。
從今靖然痛堅捍，正恐習氣時决隄。
細看忽憶孔北海，曾讀曹瞞禁酒詞。
大方寺送祖超然見道林方等禪師
作者：釋德洪
朝代：宋

道林一身渾是德，别來遥知頷髭白。
尚記山房夜語時，睡笑訶譏盡秋色。
黄龍開二甘露門，靈源方等真弟昆。
道林真珠撒羅帳，昭默霧豹方埋文。
鵝王自應能擇乳，飛黄頷得王良馭。
東風吹散嶽山雲，道人明日當歸去。
故人若問老垂垂，爲言肘骨露麻衣。
赤頭已作齊眉雪，自提風帽海山歸。
大潙山外侍者求詩
作者：釋德洪
朝代：宋

湘南古叢林，鐘梵百世傳。
大圓百丈來，縛屋巖石邊。
煥然成寶坊，服用如諸天。
經今成幾何，已逾三百年。
誰爲中興者，卓哉空印賢。
大鐘日夕撞，圓音答山川。
衲子自成羣，晝誦而夜禪。
道人舊未識，眉目何淵然。
乞詩亦不惡，篝燈臨網牋。
人生等浮雲，達者無後先。
我亦一戲耳，走筆成長篇。
大達國師無業公畫像贊
作者：釋德洪
朝代：宋

以如是觀，覺知見聞。
性等太虚，卓然而存。
示其身世，如空忽雲。
應緣上洛，寄名李氏。
在齠齓中，儼大乘器。
坐必跏趺，行必直視。
十二落髪，二十受具。
能於諸佛，放身命處。
解衣盤礴，從容笑語。
江西指佛，即心最的。
初亦不然，回首乃識。
如眼照物，了證無惑。
燕坐并汾，聲動天壤。
有所問詰，戒莫妄想。
兩朝致敬，累召不往。
終不得已，別道以行。
蓋視死生，洞若户庭。
出入去来，物莫能攖。
衆生拘囚，如蠅唾污。
公如香象，卓立回顧。
擺壞韁鎖，自在而去。
公之所養，一至於兹。
人英僧傑，龍章鳳姿。
謚曰大達，憲穆之師。
大雪
作者：釋德洪
朝代：宋

今年未雪今日雪，地迥眼新人不囂。
永巷掃除聞屐響，暮林翔集看鴉嬌。
韻高雒下應難畫，興發山陰未覺遥。
想見茅齋已摧壓，曲肱清夢到山椒。
大雪寄許彦周宣教法弟
作者：釋德洪
朝代：宋

湘西雪連日，荒寒發明鮮。
誰持華藏界，墮我宴坐邊。
遙知毘耶老，薝蔔開滿前。
想見散華女，笑頰微渦旋。
不受禪律縛，尚遭富貴纏。
遊戲翰墨中，骨清聳詩肩。
白灰紅麒麟，玉液黄金然。
醉眼艶秋水，落筆驅雲煙。
放意吐秀句，與雪爭清妍。
我詩出寒餓，苦語秋蛩煎。
定作笑拊掌，望空鬚一掀。
大雪戲招耶溪先生鄒元佐
作者：釋德洪
朝代：宋

昨夜顛風吹裂石，曉來雪片大如席。
耶溪先生醉不知，擁絮雷霆喧鼻息。
癡奴搥門呼不譍，但聞含糊語呵叱。
先生行世如行川，虚舟觸人無怨言。
逢人覓錢即沽酒，得錢不謝猶傲然。
我欲看君墮幘醉，便覺兩頰微渦旋。
款段自能馱醉起，歸路逆風吹凍耳。
入門兒女啼饑寒，瞪目瞠然作直視。
大雪晚睡夢李德修插瓊花一枝與語甚久既覺作此詩時在洞山
作者：釋德洪
朝代：宋

窮年踏黄塵，旅卧每自鄙。
此山頗岑寂，飲食亦清美。
瘦藤當一折，且作終老計。
曉堂看春雪，秀色浄窗几。
爐暖倚蒲圑，頹然成坐睡。
君從何所來，會我清夢裏。
瓊花斜裊帽，眸子湛秋水。
伊予雜懽笑，應阿竟何事。
忽然長揖去，驚覺在千里。
人生孰非夢，安有昏旦異。
心知目所見，歷歷皆虚僞。
他日或相逢，何殊開睫寐。
此詩當見渠，一展笑相視。
大風夕懷道夫敦素
作者：釋德洪
朝代：宋

病覺春寒花信重，起来散策夕陽中。
方收一霎挂龍雨，忽作千林攧鷂風。
淮水粘天雪翻浪，吴山吐月鏡緣空。
二豪詩眼應驚嘆，覓句遥知與我同。
大風雪中迪吉老尋余鍾山二首·其一
作者：釋德洪
朝代：宋

風聲卷地犇萬馬，雪花連空若推下。
道人軒渠何所来，笑裏丹砂不知價。
大風雪中迪吉老尋余鍾山二首·其二
作者：釋德洪
朝代：宋

萬事信緣安樂法，一身随分實頭禪。
不知影草聲前句，何似和衣粥後眠。
天覺以雲菴畫像見寄謝之
作者：釋德洪
朝代：宋

老師面目無尋處，藏在毗耶文室中。
乞與盤山狂弟子，背抛筋斗撒顛風。
太原還見明於洪水上藍問明别後嘗寓則曰十年客雲居感歎其高遁作此
作者：釋德洪
朝代：宋

清軟吴音笑展眉，芳鮮猶在雪霜姿。
十年不下歐峰頂，一旦肯来漳水湄。
湘巘春深重記處，風甌雨歇對聞時。
紅塵未可因藏跡，要卜雲泉結後期。
太平有老僧頃見大本禪師掩門久不出乃書其壁
作者：釋德洪
朝代：宋

跛脚阿師六世孫，毗陵古寺獨關門。
也知祖是陳尊宿，平昔高風宛尚存。
奉要勝軒居實居士三首·其一
作者：釋德洪
朝代：宋

漠漠煙雲映碧流，暖風晴日動鳴鳩。
何當綠葉楓林下，杖屨相追結勝遊。
奉要勝軒居實居士三首·其三
作者：釋德洪
朝代：宋

柘岡陰滿雨初晴，野逕無人獨自行。
一飯茅齋最瀟灑，香芽如玉待君烹。
奉要勝軒居實居士三首·其二
作者：釋德洪
朝代：宋

出御未聞歸北闕，角巾長念入西臺。
林間三月花猶在，第恐春風作惡来。
奉陪王少監朝請游南澗宿山寺步月二首·其一
作者：釋德洪
朝代：宋

朝爲北山遊，暮作南澗宿。
此生亦何幸，稱心良易足。
青燈委昏花，笑語暖幽獨。
月出東南峰，升此一輪玉。
開扉發清嘯，意行無澗谷。
勝韻高摩空，妙語清到骨。
親朋萬石門，門吏千鍾祿。
如何飯薇蕨，衲子相追逐。
明年守北屏，夜直黄金屋。
應懷此夕游，夢想亦清淑。
定有寄來篇，吳牋煩自錄。
奉陪王少監朝請游南澗宿山寺步月二首·其二
作者：釋德洪
朝代：宋

單衣喜和風，詩眼愛空翠。
野亭亦翛然，散坐聊倦倚。
坐久忽聞樵，見視一笑喜。
那知深林外，曲折見流水。
幽光弄紺碧，春色潑秀氣。
去爲千頃澤，隄柳相嫵媚。
月光方下徹，浮空見頳尾。
投礫戲驚之，撲摝沙禽起。
歸途望林壑，煙靄隔山寺。
便如斜川游，歲月亦相似。
妙高墨梅
作者：釋德洪
朝代：宋

日暮江空船自流，誰家院落近滄洲。
一枝閒暇出墻頭，數朵幽香和月暗。
十分歸意爲春留，風撩片片是閑愁。
妙高梅花
作者：釋德洪
朝代：宋

戲折寒梅畫裏傳，便知香爨攬佳眠。
愛吾花木逡巡有，乾笑春風入暮年。
妙高老人卧病遣侍者以墨梅相迓
作者：釋德洪
朝代：宋

高絲纔歇轉輕雷，無數晴峰笑靨開。
大士已聞方卧疾，小空端遣出山来。
寶方世路知無隔，俗駕山靈故勒回。
多謝高情餞春色，十分渾在一枝梅。
子中見和復答之
作者：釋德洪
朝代：宋

世味嘗已徧，嚲著匿雲山。
爲問何能爾，鳥倦自知還。
湘西一千頃，分我楊柳灣。
時爲理魚蓑，人眠舟自閑。
公真功名人，高韻不可攀。
譬如秋無雲，璧月挂一彎。
我詩聊寄耳，猥語憑見刪。
峻句乃見辱，嶮如履潼關。
細看秀爭發，紅英微雨斑。
坐令十年心，清涼去煎煩。
竹林在何許，延頸佇望間。
遙知醉逃暑，玉纖侍丫鬟。
得句有奇趣，笑渦印朱顔。
引紙欲續和，自歎才澀慳。
應當恕不迨，鄉閭念疏頑。
把卷味長哦，松風嗽齒寒。
子偉約見過已而飲於城東但以詩來次韻
作者：釋德洪
朝代：宋

一杯愁倡低眉峰，不平萬事都消融。
嗟余分身處處有，遙知到子談笑中。
平生蹤蹟亦可笑，以醜見傳如癭楓。
而公才大置閑地，正坐道骨合仙風。
頗聞少年類豪俠，臂鷹走馬王城東。
爾來閉門看脩竹，藉甚但傳詩句工。
懶於能琴嵇叔夜，癡於戀酒王無功。
明朝此樂墮渺莽，路隔關河魂夢通。
付子後堂以清夜，料理絲竹圍酥胸。
曲音少悞即回顧，笑看杯面微波紅。
孜遷善石菖蒲
作者：釋德洪
朝代：宋

溪毛數葉一寸碧，風姿底事能清癯。
戯將紅玉旋螺石，共置雪色花磁盂。
沙泉甘滑見毛髪，時時酌以澆根須。
蒼然棐几明窗下，五月秋色磨肌膚。
已忘身世在南嶽，勿覺夢寐遊西湖。
遥知夏木午陰靜，篆畦半破煙舒徐。
莫翁睡足百事懶，相看微笑依圓蒲。
季長出權生所畫嶽麓雪晴圖
作者：釋德洪
朝代：宋

湘西今日雲生早，嶽麓雪晴看愈好。
朱欄青瑣寄木杪，下臨絕壑青松道。
知誰沙步泊漁舟，舟中應容寂音老。
愛山誰復如君者，一幅湘西和我畫。
分身亦欲看京華，要使癡兒驚羽化。
季長出示子蒼詩次其韻蓋子蒼見衡嶽圖而作也
作者：釋德洪
朝代：宋

曉烟幻出千萬峰，個中我曾如懶融。
天公亦妬飽清境，戲推墮我塵網中。
人生萬□無不有，道士寧知爲老楓。
去年雪夜宿絕頂，笑聲響落千巖風。
今年千巖在掌握，烟雨又復分西東。
磨錢作鏡照千里，必也高人非畫工。
季長胸中自邱壑，吐辭便覺春無功。
韓侯玩世難共語，精神滿腹仍疏通。
酒闌耳熱眩紅碧，醉語撼子崔嵬胸。
遙知墮幘笑不答，但見玉頰回渦紅。
季長盡室來長沙留一月乃還邵陽作是詩送之
作者：釋德洪
朝代：宋

邵陽歸去知幾里，萬頃斜陽渡湘水。
一葉扁舟共看山，伯鸞德耀俱風味。
山中信宿不忍去，班草松間呼不起。
波心月出卧不知，但愛松風吹醉耳。
朝來拾得浩蕩春，雪英紅雨紛桃李。
大鐘横撞山答響，遥知有寺藏層翠。
想見道人出迎客，犀顱戢戢三千指。
王事得從方外樂，佳處遲留固其理。
何當更和宿山詩，要看雲泉生逸氣。
季長見和甚工復韻答之
作者：釋德洪
朝代：宋

翰墨場中見奇傑，行書半雜歐與薛。
此詩押韻如射鵰，應弦而落人驚絕。
詞惟達意非有作，公雖不怪傍人愕。
嗟余平生事苦吟，吟筆今真爲公閣。
渙然成文自湍走，如水與風初邂后。
頎然綠髮映華裾，人間此客何從有。
我誦此生真一寄，禪林枝穩容棲止。
敢將醜惡酬絕倡，狗尾續貂堪笑耳。
坡谷淵源有風格，光芒萬丈餘五色。
吾聞龍蛇所由生，必也深山并大澤。
季長賞梅使侍兒歌作詩因次韻
作者：釋德洪
朝代：宋

年來槁項皤須髮，世眼憎嫌遭棧絕。
君獨照人如冰輪，洗盡宿雲寒皎潔。
今日層樓空獨倚，天高衮衮飛鴻滅。
掉頭哦此賞梅詩，如對北窗香噴雪。
愛君語妙蜕塵埃，道骨自能逃歲月。
玉兒豈是解清唱，想見笑中呵手折。
嗅看應作小顰嬌，關心不與年時別。
一懽紛然雲雨散，落英滿地蛙聲歇。
可憐城郭都不知，新詩一出人爭說。
和羮他日願如君，長紅裊花歌壽闋。
孫侯見和復次韻五首·其一
作者：釋德洪
朝代：宋

仙郎齒頬嚼松風，吟處晴巒翠倚空。
佳句興来渾不惜，一時傾出錦囊中。
孫侯見和復次韻五首·其三
作者：釋德洪
朝代：宋

歷世興亡皆可數，升平不復似今朝。
野居興味應無限，小字明窗拔二蕭。
孫侯見和復次韻五首·其二
作者：釋德洪
朝代：宋

我亦聞絃知雅曲，松風聲不類鳴鸞。
相逢意氣須傾寫，一任旁人冷眼看。
孫侯見和復次韻五首·其五
作者：釋德洪
朝代：宋

我固浮雲輕俗眼，君真萱草可忘憂。
婦翁一室藏沙界，興發時来把臂游。
孫侯見和復次韻五首·其四
作者：釋德洪
朝代：宋

未展事功扶聖世，幅巾林下且收身。
善谿廣坐看談笑，駿氣駸駸地上麟。
守歲
作者：釋德洪
朝代：宋

除夕自不寐，守歲世事杯。
念此歲月往，嗟哉難蔽遮。
舊歲幸無疾，新歲知如何。
此夕且相守，拊掌一笑譁。
靜聞閙市中，夜鼓不停撾。
弟兄醉酩酊，冠巾墮欹斜。
我居巖壑中，不覺日蹉跎。
和詩無好句，其敢對人誇。
守道太尉醉鄉
作者：釋德洪
朝代：宋

懽伯平生數往還，箇中城郭未嘗關。
暮歸健倒三四五，憑仗酪奴扶玉山。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·山市晴嵐
作者：釋德洪
朝代：宋

宿雨初收山氣重，炊煙日影林光動。
蠶市漸休人已稀，市橋官柳金絲弄。
隔谿誰家花滿畦，滑唇黄鳥春風啼。
酒旗漠漠望可見，知在柘岡村路西。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·平沙落鴈
作者：釋德洪
朝代：宋

湖容秋色磨青銅，夕陽沙白光濛濛。
翩翻欲下更嘔軋，十十五五依蘆叢。
西興未歸愁欲老，日暮無雲天似掃。
一聲風笛忽驚飛，羲之書空作行草。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·江天暮雪
作者：釋德洪
朝代：宋

潑墨雲濃歸鳥滅，魂清忽作江天雪。
一川秀發浩零亂，萬樹無聲寒妥帖。
孤舟卧聽打窗扉，起看宵晴月正暉。
忽驚盡卷青山去，更覺重攜春色歸。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·洞庭秋月
作者：釋德洪
朝代：宋

橘香浦浦青黄出，維舟日暮柴荆側。
湧波好月如佳人，矜誇似弄嬋娟色。
夜深河漢正無雲，風高掠水白紛紛。
五更何處吹畫角，披衣起看低金盆。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·漁村落照
作者：釋德洪
朝代：宋

碧葦蕭蕭風淅瀝，村巷沙光潑殘日。
隔籬炊黍香浮浮，對門登網銀戢戢。
刺舟漸近桃花店，破鼻香來覺醇釅。
舉籃就儂博一醉，卧看江山紅綠眩。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·瀟湘夜雨
作者：釋德洪
朝代：宋

嶽麓軒窗方在目，雲生忽收圖畫軸。
軟風爲作白頭波，倒帆斷岸漁村宿。
燈火荻叢營夜炊，波心應作出魚兒。
絕憐清境平生事，蓬漏孤吟曉不知。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·烟寺晚鐘
作者：釋德洪
朝代：宋

十年車馬黄塵路，歲晚客心紛萬緒。
猛省一聲何處鐘，寺在烟村最深處。
隔谿脩竹露人家，扁舟欲喚無人渡。
紫藤瘦倚背西風，歸僧自入烟蘿去。
宋迪作八境絕妙人謂之無聲句演上人戲余曰道人能作有聲畫乎因爲之各賦一首·遠浦歸帆
作者：釋德洪
朝代：宋

東風忽作羊角轉，坐看波面纖羅卷。
日脚明邊白島横，江勢吞空客帆遠。
倚欄心緒風絲亂，蒼茫初見疑鳧鴈。
漸覺危檣隱映來，此時增損憑詩眼。
宗上人求偈之江南
作者：釋德洪
朝代：宋

川舌一從嘗虜饌，山衣三載濕湘雲。
挑包又過江南去，鶗鴂遥知半路聞。
宗公以蘭見遺風葉蕭散蘭芽並茁一榦雙花鬬開宗以爲瑞乞詩記其事
作者：釋德洪
朝代：宋

深林忽見蘭芽茁，不謂無人亦自賢。
數葉横風作纖瘦，雙花含雪吐明鮮。
照人秀色雖堪畫，入骨真香不可傳。
今日東君應擇壻，誰家兄弟鬬清妍。
定身巖贊
作者：釋德洪
朝代：宋

淮山深處，容我卓錫。
樹下經行，巖間宴寂。
六十餘年，脇不至席。
天子三詔，掉頭不應。
知不可致，南向加敬。
山揺海驚，天空地迥。
後代兒孫，則反於是。
如乳中蟲，貪嗜世味。
我尋其迹，爲隕涕淚。
宣上人天真庵
作者：釋德洪
朝代：宋

醉李宣道者，活計太天真。
把茅蓋頭處，只就松樹身。
樹邊有石兩三塊，便與傾倒爲比鄰。
眼子崒嵂奇，寂寂亦惺惺。
却倩松風替說法，而石側耳聽。
宣公咄云，直饒聽得如器盛水瀉，也是外来之□。
何如我此横眠坐睡，佛祖一齊喪氣。
宣和七年重陽前四日余自長沙還鹿門過荆渚謁天寧璋禪師留二宿作此
作者：釋德洪
朝代：宋

孤城渺湖天，長隄篆湖水。
柳衙行未窮，已過沙頭市。
連檣來萬艘，荻叢出千雉。
節物近重陽，風日正清美。
忽驚樓閣開，寶坊墮平地。
璋公十年舊，出迎一笑喜。
□夜及相山，歲月入歎喟。
兹行歸鹿門，已作終焉計。
不辭信宿留，愛子多故意。
說禪有家法，翻手了千偈。
鐵脊敵魔外，宗風永零替。
我留固隨緣，思歸亦偶爾。
爲君賦新詩，萬象困朝戲。
去留未用較，吾生真一寄。
宣和五年四月十二日余館湘陰之興化徐質夫自土山来一昔夜語甚顛倒且日前嘗夢見東坡今復見子何清事相聯耶吾所居有亭名閑美嘗有白燕巢梁間屢見鶴翔舞於層霄嘱予爲詩紀其事質夫大梁人賢而有文佳公子也
作者：釋德洪
朝代：宋

徐侯官舍土山邊，頗爲看書廢晝眠。
偶見畫梁巢雪乙，更驚雲漢舞胎僊。
致坡入夢殊堪紀，與儼忘形亦自賢。
聞道小亭時縦目，江山信美似斜川。
宣和四年十二月二十四日大雪珠禪客忽至渠以谷山退院来審是否作此示之
作者：釋德洪
朝代：宋

翻空漸密呵不止，刷我當門螺髻峰。
銀椀滿盛談類墮，徑松深覆示藏鋒。
因徒逃去寧知褊，顯自何来不見蹤。
獨擁衲衣成坐睡，地罏瓶泣伴疏慵。
宣律師贊
作者：釋德洪
朝代：宋

此毘尼藏，三世完堅。
願王手封，款識具全。
死生之烈，不能變遷。
何以至之，正知則然。
何人逸想，以筆墨傳。
跏趺俯視，頽然深淵。
天神護持，弟子敬虔。
我拜稽首，淚滴九泉。
法道凌夷，障雲蓋纒。
乃於是時，瞻此釋天。
宮詞
作者：釋德洪
朝代：宋

紅樓曉色催宮漏，紫閣春光雜禁煙。
風定玉爐香影直，日融金掌露華鮮。
宿宣妙寺
作者：釋德洪
朝代：宋

衝虎困頓歸，投枕眠爛熳。
夜晴霜月苦，睡美不知旦。
日高披曉綠，萬事付衰懶。
百年炊黍久，强半得憂患。
起臨清淺流，白髮不可揀。
此生終一壑，形勝已入眼。
明年定來歸，茅屋並崖瞰。
掩門無營爲，一味工寢飯。
宿慈祥室
作者：釋德洪
朝代：宋

行智慧心名解脱，絕荆棘地號慈祥。
煙消火冷諸緣盡，憎愛化爲平等光。
宿慈雲
作者：釋德洪
朝代：宋

門前便是小曹谿，只欠孤猿嶺上啼。
水磨自鳴當濬澮，漁舟閑泊近沙隄。
經游况是閑心遠，富覽誰能與物齊。
一宿少留終未足，會須移錫向高棲。
宿本覺寺
作者：釋德洪
朝代：宋

一宿路旁寺，霜清夢亦寒。
憶曾游覽處，來覓舊題看。
病衲成新塔，層樓隱敗垣。
青山猶不老，千疊似翔鸞。
宿湘陰村野大雪寄湖山居士
作者：釋德洪
朝代：宋

夢回聞打窗，曉起喜覆瓦。
江山驚晝永，秀色玄相借。
升鞍風便旋，浩蕩春隨馬。
不憂江瘴生，更喜麥連野。
湘山宜可老，慶弔同里社。
乃爾廢推擠，眷此多賢者。
湖山薝蔔林，爲我花連夜。
想見老居士，擁衲清入畫。
山陰興未盡，玉麈思對把。
政恐觸機鋒，怒遭握拳打。
遙知和此詩，呵筆意閑暇。
妙語鬭清妍，正圍紅粉寫。
宿石霜山前莊夢拜普賢像明日到院見壁間畫如所夢有作
作者：釋德洪
朝代：宋

十幅蛾眉紫翠寒，何人逸想發毫端。
匆驚瑞色雲間相，曾向清宵夢裏看。
影像不真心自寂，悟迷無隔指空彈。
了然一念非新故，我與羣生入正觀。
宿臨川禪居寺書方丈壁
作者：釋德洪
朝代：宋

雨過沙村繫客船，行間樓殿带晴煙。
夜深霜月凉于水，門外雲濤遠際天。
禾稻豐登如棄土，菱蓮甘美不論錢。
好峰不住猶行役，匆憶鍾山掬澗泉。
宿興化寺
作者：釋德洪
朝代：宋

天陰連日不成雨，古寺無人鳥雀喧。
立盡黄昏門半掩，縮肩裹被作猨蹲。
宿芙蓉峰書方丈壁三首·其一
作者：釋德洪
朝代：宋

二十六窩猨臂上，夜晴引手酌星河。
忽驚此地羊腸險，世路羊腸嶮更多。
宿芙蓉峰書方丈壁三首·其三
作者：釋德洪
朝代：宋

人間熱惱不到處，一室篝燈到曉明。
枕臂聊爲吉祥卧，雪猨聲與夢俱清。
宿芙蓉峰書方丈壁三首·其二
作者：釋德洪
朝代：宋

赤髭病客煙瘴面，漆瞳道人冰雪容。
俯檻夜殘看落月，不知脚下有千峰。
宿資欽楚山堂
作者：釋德洪
朝代：宋

故人持節在三湘，白首相逢話更長。
挂錫曾憐道林寺，携衾来宿楚山堂。
意消忽覺風敲竹，夢斷空驚月轉廊。
常恨出門無所詣，敢辭時此夜連牀。
宿靈山示月上人
作者：釋德洪
朝代：宋

地靈形勝自天成，山色溪光潑眼明。
北岫飛来么鳳落，東鄰相去一牛鳴。
霜筠遶寺秋無數，璧月臨軒夜更清。
已約高人結蓮社，他年香火寄餘生。
宿香城寺
作者：釋德洪
朝代：宋

夜晴風細月華清，遶寺霜筠雪竹聲。
錫響僧歸帝青寶，夢香人宿水沉城。
古今不隔塵都盡，心境俱忘鏡對明。
枕臂曉猿三叫絕，小窗燈暗讀殘經。
宿鹿苑書松上人房二首·其一
作者：釋德洪
朝代：宋

數峰煙翠疊黄昏，忽見松間窈窕門。
好境未將佳句寫，幽懷先與故人論。
隔林每恨音容阻，此夕相逢笑語温。
雪意不成應有月，夜深同看湧金盆。
宿鹿苑書松上人房二首·其二
作者：釋德洪
朝代：宋

冷齋託宿自携衾，卧聽松風度栗林。
黄卷青燈紙窗下，白灰紅火地罏深。
夢回清響春巖溜，夜久幽香噴水沈。
慣作横刀眠下板，爲君令有住庵心。
寂音泉
作者：釋德洪
朝代：宋

水靈有源不知處，但見方沼供無窮。
俯波下看遠山色，卷霧忽驚清鏡空。
危亭快若望霜曉，江岸□□□陰風。
宜呼此泉作檀越，歲致萬斛無凶豐。
寂音自贊四首·其一
作者：釋德洪
朝代：宋

竄朱崖軍而生，還遭黄茆瘴而復活。
陷於采石而不死，囚於并門而自脱。
夜行有披袖神光，露卧醉壓糟醇濁。
魔外熟視之無如之何，佛祖不得已與之酬酢。
兩眼入鬢頭髼鬆，手中木蛇毒如藥。
寂音自贊四首·其二
作者：釋德洪
朝代：宋

三玄綱宗，壁立崔嵬。
攀緣路絕，熱惱心灰。
如化鯤鵬，不借風雷。
蓋自化耳，寧有法哉。
汾陽此祕，寂音掲開。
手提大千，毫端往来。
寂音自贊四首·其四
作者：釋德洪
朝代：宋

随緣放曠，索爾虚閑。
未埋白骨，且看青山。
寄南昌黄次山
作者：釋德洪
朝代：宋

次山心地平如鏡，照海照毛無少賸。
劉公訶之昏霧蒙，張公磨之復清瑩。
張劉皆是善知識，大黄甘草各醫病。
驚起荷山大字遂，𤤮瓏撞鐘山答應。
夜燈午梵賽心願，望歸引領如鶴頸。
一朝骨祖在面前，笑不成聲兩目瞪。
小兒化去聊折災，婦翁告殂適其命。
但得夫妻各身健，回觀閣中夜鳴磬。
欲知成佛妙法門，不與人爭是捷徑。
寄嶽麓禪師三首·其一
作者：釋德洪
朝代：宋

數筆湘山衰眼力，一犁春雨隔清談。
遥知穩靠蒲團處，碧篆香消柏子菴。
寄嶽麓禪師三首·其三
作者：釋德洪
朝代：宋

湘南道價獨驚群，知是黄龍的骨孫。
本色住山何所有，白鷗春水自當門。
寄嶽麓禪師三首·其二
作者：釋德洪
朝代：宋

飽參衲子一千指，古格叢林二十年。
想見升堂提祖令，道容水雪照人天。
寄巽中
作者：釋德洪
朝代：宋

熏風度南枝，餘芳委紅綠。
微雲生晚陰，梅雨淨林麓。
穿花鶯語遲，翻泥燕飛速。
遐想幽人居，夢過剡溪曲。
清聲久絕耳，斯懷抱煩燠。
仰道思彌高，哦詩出凡俗。
脱屨滿户外，輪蹄日相逐。
吾徒不得人，大法世陵叔。
智刃剪蒿蓬，利鋒揮樸樕。
念往造前席，初筮不我卜。
别來空相思，徙倚蒼山木。
懸知清興多，銀鈎墮盈軸。
願得三百篇，遺我藏諸櫝。
如彼知音知，價不低金玉。
寄巽中三首·其一
作者：釋德洪
朝代：宋

屋角早梅開遍，墻陰殘雪消遲。
簾卷一場春夢，窗含滿眼新詩。
寄巽中三首·其二
作者：釋德洪
朝代：宋

文章風行水上，歲月舟藏壑中。
自怪頂明玉鉢，人疑筆夢春紅。
寄彭景醇奉議
作者：釋德洪
朝代：宋

我庵湘山麓，君家湘江尾。
共看湘山雲，同飲湘江水。
君有負郭田，飽食驕穉世。
小兒探井臼，大兒了租税。
我獨生事拙，饘粥每不繼。
君如李大夫，時時容乞米。
永懷湖山堂，風物自閑美。
楞嚴初讀罷，篆冷空窗几。
微風拾殘紅，幽鳥妨春睡。
蒼苔滿門巷，榆柳陰覆砌。
杖策亦窺園，悠然望層翠。
歲時無營爲，祭奠修家禮。
自覺去幼安，正復不遠耳。
遙知讀此詩，忻然開笑齒。
寄李大卿
作者：釋德洪
朝代：宋

瓶盂又復寄西州，彌勒同龕古寺幽。
睡起忽殘三月夏，朝來拾得一簾秋。
浮雲世事慵料理，斷梗閑蹤任去留。
投老山林多勝槩，杖藜何日復同游。
寄楷禪師
作者：釋德洪
朝代：宋

龍蛇頭角混埃塵，臨死方知老淨因。
三度傲辭天子敕，一生甘作淨名身。
虎皮羊質成何事，牛馬襟裾亦謾陳。
須信屈原千載後，空門猶有獨醒人。
寄權巽中
作者：釋德洪
朝代：宋

摩雲標格久去眼，傳得詩詞錦段新。
雪玉在躬秋滿鬢，風雷爲舌語驚人。
留連南浦西山雨，棄擲鑪峰繡谷春。
何日詩肩擁寒帔，對牀聽我說京塵。
寄盛羣玉
作者：釋德洪
朝代：宋

平生翰墨到精微，盛氏諸郎最白眉。
氣訐曾窺豪士賦，初交先和野僧詩。
謾勞清夢思相識，那料孤蹤晚見知。
君看臨危用心處，何殊晏子解驂時。
寄石頭志菴主
作者：釋德洪
朝代：宋

世途嶮巇鼻先酸，折脚鐺尋穩處安。
誰見睡餘閑振策，松風吹耳夜濤寒。
寄草堂上人
作者：釋德洪
朝代：宋

首夏年芳尚可尋，興來芒履恣登臨。
回頭故國煙波闊，分袂幽人歲月深。
落日杜鵑山館靜，薫風芳草柳塘陰。
知君宴坐忘機地，謾寄新詩話此心。
寄華嚴居士三首·其一
作者：釋德洪
朝代：宋

仰惟陛下實英主，鑄印消印如沛公。
補天正賴女媧手，萬物吐氣思春風。
寄華嚴居士三首·其三
作者：釋德洪
朝代：宋

謝公捉鼻知不免，整頓乾坤民望深。
勿嗔秃頭預世事，我是同時支道林。
寄華嚴居士三首·其二
作者：釋德洪
朝代：宋

文章日月不能老，忠義姦邪膽自磨。
公能一念了萬法，奈此功名未放何。
寄蔡子因
作者：釋德洪
朝代：宋

平生閲詩如閲馬，自憐雙眼如支遁。
子因句法馬羣空，爽氣横秋太神駿。
上苑花光纏肺腸，西湖霜曉磨風韻。
較君年少翰墨場，賈生仲舒覺寒窘。
醉中逃禪亦不惡，況復機鋒類龐藴。
奉身一飯聊自珍，富貴功名苦尋趁。
鳳巢定生五色雛，文章從來論種性。
嗟余索寞卧空山，多生垢習消磨盡。
但餘欲識天下英，斃蛇脊尾猶一振。
歲月去人江浪翻，何時仰此摩天峻。
寄超然弟
作者：釋德洪
朝代：宋

深掩圜扉夜向闌，夢驚清境慰辛酸。
卧聞瓦壠集微霰，起覺衾裯壓薄寒。
憂患飽經心老大，雲泉歸晚鬢凋殘。
書空偶爾成詩句，寄與西林阿永看。
寄道夫三首·其一
作者：釋德洪
朝代：宋

卧誦故交風雨散，忽驚時序歲時同。
遥知吏散無餘事，只有花枝遶郭紅。
寄道夫三首·其三
作者：釋德洪
朝代：宋

昭默老禪最高遁，孤風聞說不容攀。
煩君倒用彭澤印，折簡招之應出山。
寄道夫三首·其二
作者：釋德洪
朝代：宋

石渠天祿略上口，長嘯簿書欺得人。
龍卷大身藏一髪，兒曹聊爾與相親。
寄道鄉居士三首·其一
作者：釋德洪
朝代：宋

知有道鄉何處是，個中歸路滑于苔。
萬機罷後見城郭，一念不生金鏁開。
寄道鄉居士三首·其三
作者：釋德洪
朝代：宋

丹霞未見龐居士，已有言詞滿四方。
何似他時親識面，未勞語默强遮藏。
寄道鄉居士三首·其二
作者：釋德洪
朝代：宋

抽身世路崎嶇處，掣肘功名逼逐人。
勿謂老来無伎倆，絕蹤跡處解藏身。
寄郤子中學句
作者：釋德洪
朝代：宋

剛疏觸時怒，髪之投海山。
沛恩出意外，縲囚遂生還。
湘西谷量雲，結屋清蘋灣。
舉手弄雲水，意適情自閑。
大藩英俊地，翰墨相追攀。
聚話蘭叢秀，吐氣雌霓彎。
我窮世諱見，所至特見刪。
但餘遭夫子，時時客扣關。
邇來又識公，喜忘雙鬢斑。
夷粹韻拔俗，簡重語不煩。
人品有如子，合在臺閣間。
歸來夢西津，五峰解煙鬟。
故人訝歸晚，負負媿在顔。
此詩雖夢語，亦足發天慳。
乃知憂患烈，不能鐫冥頑。
遙想爲一笑，秀句出饑寒。
寄題劉居士環翠菴
作者：釋德洪
朝代：宋

平生不識劉居士，想見茅菴枯瘁姿。
百八珠輪紅瑪瑙，萬千峰遶碧瑠璃。
笑人經卷鑽故紙，彼世金珠似笊籬。
折脚鐺中誰共過，小龐真是出家兒。
寄題勝因環翠亭二首·其一
作者：釋德洪
朝代：宋

遥知與客登臨處，看得雲山到落暉。
四注小亭清入畫，萬竿寒玉碧成圍。
寄題勝因環翠亭二首·其二
作者：釋德洪
朝代：宋

萬身高節清癯老，四座飛簷寒影間。
門外黄塵吹鬢者，有誰見此坐看山。
寄題彭思禹水明樓
作者：釋德洪
朝代：宋

議郎詩眼發天藏，咄嗟辦樓臨汝水。
遥知殘夜笙歌散，月出東南人獨倚。
纖雲滅盡光下徹，微波不興天著底。
忽驚白晝在軒窗，試數游魚見鱗尾。
平生骯髒笑伊優，官冷對人言少味。
但余清境得厭飫，天應用此相償耳。
我當興發竟相覓，一棹西風健行李。
登臨尚能爲君賦，要使江山增勝氣。
寄題紫府普照寺滿上人桃花軒
作者：釋德洪
朝代：宋

武陵源深並溪入，無數桃花閙春色。
水面紅雲欲崩壞，波間爛錦光相射。
昔人誤行偶見之，歸來醉眼眩紅碧。
秦時雞犬不聞聲，但覺曉窗煙霧白。
那知紫府亦仙源，此華萬樹燒晴川。
少年苾芻誰教汝，照花作意開幽軒。
靈雲說悟被花笑，南泉欺客花不言。
何如睡足無一事，倚欄紅雨春風顛。
愁來想見故山路，未歸先作山中篇。
寄題行林寺照堂
作者：釋德洪
朝代：宋

聞說行林寺，杳然叢秀間。
堂清開水鏡，山好理烟鬟。
有霧窗呵暗，無塵扉自關。
人牛今不見，蓑苙兩俱閑。
寄題達軒
作者：釋德洪
朝代：宋

羊腸世路替人愁，袖手歸来事事休。
只有信緣唯得計，不過随分復何求。
數聲屬玉滄浪晚，一塢黄雲𥝧稏秋。
寄語封侯塞垣外，何如高卧小軒幽。
寄題雙泉
作者：釋德洪
朝代：宋

閻公立朝時，凛然古遺直。
孤忠捍世波，砥柱屹挺特。
一旦成千古，埋玉秀山側。
至今山中泉，實以配公德。
欲知其源深，下漲千頃澤。
沙渠走清快，石井湛紺碧。
譬如澠與淄，相去無尋尺。
日光毎下徹，山影必倒植。
倚欄應忻然，遊鱗見尾脊。
知誰念純孝，滿掬種白石。
粲然生玉英，冥感吁莫測。
泉旁有精舍，聞多登覧適。
何時同二老，追逐扶瘦策。
詩成坐假寐，夢歷秋山赤。
想見環珮清，繞除餘響滴。
寄黄嗣深使君二首·其一
作者：釋德洪
朝代：宋

江夏家聲世所聞，無雙千頃典刑存。
肅嚴郡邑霜分曉，照映簪纓玉粹温。
樓迥峴雲供醉望，夜晴漢月洗吟魂。
行將補衮調羮手，却執元圭侍至尊。
寄黄嗣深使君二首·其二
作者：釋德洪
朝代：宋

身世浮雲偶尚存，白衣蒼狗與誰論。
夢中不記金門宿，醉裏曾看玉海翻。
尚有驚魂纒瘴霧，已甘華髪老江濱。
枯荄欲藉陽和暖，催發新来雨露恩。
寄黄龍来道者
作者：釋德洪
朝代：宋

問訊黄龍来道者，住山况味定何如。
齒牢未怯和沙飯，眼倦應嫌夹注書。
但見衣勝寒薜荔，不妨心賽白芙蕖。
都疑生近楂田市，時覺淮南語未除。
寄龍安照禪師
作者：釋德洪
朝代：宋

隨分叢林古格存，龍安真是泐潭孫。
獨持一節無求世，勘破諸方不出門。
石虎已忘蹲草見，木蛇久滅住山痕。
遙知百事俱衰落，尚有工夫虱自捫。
寓鍾山
作者：釋德洪
朝代：宋

生涯如倦鳥，栖息此山中。
睡足誰呼覺，烟消篆已空。
翻經欺眼力，斜日借窗紅。
卧聽銅瓶泣，青松萬壑風。
寶公畫像贊
作者：釋德洪
朝代：宋

水月道場嚴浄久，空華人世落殘餘。
骨埋龍阜誰名寶，却在鷹巢不姓朱。
寶月偶值報慈坐中走筆
作者：釋德洪
朝代：宋

十年塵土中，厥狀浸成俗。
坐令眠雲衣，化作征人服。
此行欲買舟，尋我舊山谷。
識君御水傍，笑齒璨明玉。
肅靜鶖子儀，脩拔孝基目。
殷勤撫道義，祖道欲傾覆。
賴子今妙年，真風跬可續。
聞之厚自愧，所趣在幽獨。
君言如不欺，是亦含生福。
須臾讀君詩，氣韻麗可掬。
心胸何玲瓏，多能吾所伏。
春流日夜急，歸心難管束。
良會故已述，妙談何日復。
吳山嘉有餘，爲君置茅屋。
頭白早歸來，暮雲無使矚。
將登南嶽絕頂而志上人以小團鬭夸見遺作詩謝之
作者：釋德洪
朝代：宋

壑源獨步寶带夸，官焙無雙小月團。
未作濃甘生齒頬，先飛微白上眉端。
湯聲蜂穉秋窗晚，乳面鵝兒春甕寒。
飲罷爲君登絕頂，俯臨落日看跳丸。
對雪嘗水餅
作者：釋德洪
朝代：宋

雪粲羅敷喜，報春呈舞腰。
旋風寒正密，到地暖還消。
輕薄凌梅蘂，蹁躚攪柳條。
幽欣嘗水餅，舉箸一長謠。
小字華嚴經贊
作者：釋德洪
朝代：宋

我聞尊者龍勝師，應供曾入娑竭海。
龍宫微塵妙章句，目所一瞥輙能誦。
流於五天及震旦，爲熱惱中甘露門。
唯道人棲出其後，願力猛利思精特。
能於方策紙墨間，書此大經十萬偈。
誦於蝸舍巢菴中，了然如在龍宫見。
觀者種性有差别，愛慕皆生殊異想。
要當諦觀一塵中，亦有無邊妙經卷。
昔有智人破此塵，十方世界一切說。
以名塵故非斷空，而可破故非實有。
了此兩宗妙法門，亦攝一切契經海。
譬如困卧俄頃際，夢中所歷更千載。
乃知一念圓古今，真實際中法如是。
一微塵妙不可測，當知一一塵亦然。
譬如天帝網明珠，珠體瑩然俱照徹。
一珠具足諸網珠，一一珠中同徧入。
我今以此金剛句，壞滅彼衆下劣想。
使悟塵中含此經，奚方策中乃驚異。
咨爾山君河樹神，各各當憶本願力。
要當勇猛勤守護，勿令邪念輙蠧侵。
毗藍風吹須彌盧，劫火焚燒大千界。
爲攤此經一切處，使其涼曝各得所。
我此現前佛子等，作是觀者名正觀。
稽首十方調御師，刹刹塵塵爲作證。
小字金剛經贊
作者：釋德洪
朝代：宋

昔有佛子根猛利，能觀空性則是色。
欲顯空色不思議，仰空書此金剛句。
至今風雨被原野，諸樵牧者集其下。
乃知肉眼不能見，譬如水中有鹽味。
唯道人瓊思精奇，能觀色性即是空。
視此纖管大如椽，揮翰如行九軌道。
故於兼寸環中備，足廣大言說身世。
人可見，不可讀，譬如嬰兒親崖蜜。
我於此經能證入，初中後善三法門。
忽然落筆如建瓴，不復現行生倒想。
由色空觀入諸境，奏刀肯綮無全牛。
盡持此法施羣生，甚微細智願同證。
居上人自雲居來訪白蓮社話明日吿歸作此送之
作者：釋德洪
朝代：宋

浮雲山盡際，花木迎春暉。
佳人殊方來，見之消渇饑。
藉草坐松影，粉香時落衣。
氣貌秀可掬，出語超幽微。
巖壁鐘聲寂，山陰花發稀。
去袂挽莫留，又作甌峰歸。
履道書齋植竹甚茂用韻寄之十首·其一
作者：釋德洪
朝代：宋

君家清癯生，風姿極孤峭。
我欲爲傳真，世豈無笑笑。
履道書齋植竹甚茂用韻寄之十首·其一〇
作者：釋德洪
朝代：宋

暫借人間路，未達忽如迷。
石門端不遠，歸思亂筠谿。
履道書齋植竹甚茂用韻寄之十首·其七
作者：釋德洪
朝代：宋

雖住城隍寺，而無迎送煩。
清風如有素，時復到南軒。
履道書齋植竹甚茂用韻寄之十首·其三
作者：釋德洪
朝代：宋

汪郎工筆耕，萬卷供犁鉏。
我方買牛具，賃屋鄰子廬。
履道書齋植竹甚茂用韻寄之十首·其九
作者：釋德洪
朝代：宋

詩狂欲發言，因此難韻阻。
君看短後兒，掉臂搏怒虎。
履道書齋植竹甚茂用韻寄之十首·其二
作者：釋德洪
朝代：宋

笑笑解衣處，酒後耳先熱。
筆端走精神，葉葉無差别。
履道書齋植竹甚茂用韻寄之十首·其五
作者：釋德洪
朝代：宋

曉庭蒲葉翻，天涯歸夢遠。
尚記泊舟時，隔水桑婉婉。
履道書齋植竹甚茂用韻寄之十首·其八
作者：釋德洪
朝代：宋

南軒絕低小，亦無佳客過。
相看兩無言，徑作對牀卧。
履道書齋植竹甚茂用韻寄之十首·其六
作者：釋德洪
朝代：宋

月華潑空壁，露顆壓庭莎。
哦詩欲仙去，無計奈君何。
履道書齋植竹甚茂用韻寄之十首·其四
作者：釋德洪
朝代：宋

胸中有奇趣，詩成談笑間。
往来無一事，城郭似居山。
履道見和復答之十首·其一
作者：釋德洪
朝代：宋

怪君巋如山，詩句最奇峭。
此篇如縛須，爲作陸雲笑。
履道見和復答之十首·其一〇
作者：釋德洪
朝代：宋

思澀不自勝，援筆真欲迷。
那堪屋漏雨，供此不盡谿。
履道見和復答之十首·其七
作者：釋德洪
朝代：宋

所居遠城市，已絕送迎煩。
賴有隔橋子，時来過小軒。
履道見和復答之十首·其三
作者：釋德洪
朝代：宋

曾約還康山，披簑共春鉏。
東林縛我屋，西崦置子廬。
履道見和復答之十首·其九
作者：釋德洪
朝代：宋

與君居相連，長恨笑談阻。
作詩歌追蹤，人笑學畫虎。
履道見和復答之十首·其二
作者：釋德洪
朝代：宋

君馭秋風来，破我殘夏熱。
方欣對榻眠，遽作虎谿别。
履道見和復答之十首·其五
作者：釋德洪
朝代：宋

公詩如淵明，語直氣益遠。
此篇猶可人，幽趣更清婉。
履道見和復答之十首·其八
作者：釋德洪
朝代：宋

静聞鬭牛犇，閑數羣蟻過。
秋風拂庭槐，枕書欲酣卧。
履道見和復答之十首·其六
作者：釋德洪
朝代：宋

佳人如美玉，華裙似春莎。
百年被束縛，奈此青山何。
履道見和復答之十首·其四
作者：釋德洪
朝代：宋

百年駒過隙，世事撚指間。
誰能脱秃帽，從我歸故山。
山寺早秋
作者：釋德洪
朝代：宋

千本蒼杉俱合抱，夕陰相映寒蟬噪。
殘僧獨歸清入晝，秋色滿庭濃可掃。
霜鐘初歇月未生，但覺篝燈一點明。
階除環珮走流水，樓閣誦經童子聲。
山居四首·其一
作者：釋德洪
朝代：宋

深谷清泉白石，空齋棐几明窗。
飯罷一甌春露，夢成風雨翻江。
山居四首·其三
作者：釋德洪
朝代：宋

讀書不求甚解，偶爾會意欣然。
點筆疾書窗紙，倚蒲却看罏煙。
山居四首·其二
作者：釋德洪
朝代：宋

鍊盡人間機巧，却能随處安閑。
雲深舊迷歸路，木落今見他山。
山居四首·其四
作者：釋德洪
朝代：宋

負日自然捫蝨，看山不覺成詩。
快暖啼禽歸去，受風林影參差。
崇仁縣與思禹閑游小寺啜茶聞棋
作者：釋德洪
朝代：宋

平生閲世等虚舟，臨汝重来又少留。
攜弟来逃三伏暑，入門拾得一軒秋。
隔墻晝永聞棋響，陰屋凉生見樹幽。
又值能詩王主簿，飯餘春露啜深甌。
崇勝寺後竹千餘竿獨一根秀出呼爲竹尊者
作者：釋德洪
朝代：宋

高節長身老不枯，平生風骨自清癯。
愛君脩竹爲尊者，却笑寒松作大夫。
不見同行木上座，空餘聽法石爲徒。
戲將秋色供齋鉢，抹月披雲得飽無。